text:
“Hambani, . . . Niye Kubenza Abafundi Abantu Beentlanga Zonke”
“Hambani, . . . niye kubenza abafundi abantu beentlanga zonke, nibabhaptiza . . . , nibafundisa ukuba bazigcine zonke izinto endiniyalele zona.”—MATEYU 28:19, 20.
1, 2. Yiyiphi imibuzo ephakamayo ngokuphathelele amazwi kaYesu akuMateyu 24:14?
UYESU waxela kwangaphambili ukuba ngemihla yokugqibela, iindaba ezilungileyo zoBukumkani zaziya kushunyayelwa ebantwini bonke. (Mateyu 24:14) NjengamaNgqina kaYehova, saziwa emhlabeni wonke ngomsebenzi wethu wokushumayela. Bambi bayawuthanda umyalezo esiwushumayelayo, kodwa abanye abawuthandi. Sekunjalo, abanye kwabo bangawuthandiyo lo myalezo, bayasihlonela ngenxa yomsebenzi wethu. Sizibanga njengabo bawenzayo lo msebenzi wayethetha ngawo uYesu. Ngaba sinalo ilungelo lokutsho? Sinokuqiniseka njani ukuba umsebenzi wethu wokushumayela ngulowo wayethetha ngawo uYesu?
2 Abantu beecawa ezininzi bathi bashumayela umyalezo kaYesu. Kodwa oko kushumayela kwabo kuphelela ecaweni, kumabonwakude, nakwi-intanethi, okanye basenokuphelela ekuxeleleni abanye ngendlela abaye bamazi ngayo uYesu. Bambi bavakalelwa kukuba bashumayela ngokuthi babe ngoogqirha, oonesi okanye ootitshala abanceda abantu abasweleyo. Kodwa ngaba le yile ndlela uYesu wayesithi makushunyayelwe ngayo?
3. Ngokutsho kukaMateyu 28:19, ziziphi izinto ezine ekufuneka zenziwe ngabalandeli bakaYesu?
3 Ngaba uYesu wayefuna abafundi bakhe balindele abantu beze kubo? Nakanye! Emva kokuvuswa kwakhe, uYesu waxelela amakhulukhulu abalandeli bakhe oku: “Hambani ke ngoko niye kubenza abafundi abantu beentlanga zonke, nibabhaptiza . . . , nibafundisa ukuba bazigcine zonke izinto endiniyalele zona.” (Mateyu 28:19, 20) Ngoko njengabafundi bakaYesu, zine izinto esimele sizenze. Simele senze abafundi, sibabhaptize size sibafundise. Kodwa kuqala, simele siye ebantwini. Omnye umphengululi weBhayibhile ucacisa athi: “‘Ukuhamba’ yimbopheleleko yawo onke amakholwa, enoba kukuya ngaphesheya kwesitrato okanye ngaphesheya kolwandle.”—Mateyu 10:7; Luka 10:3.
4. Yintoni ebandakanyekileyo ekubeni ‘ngabalobi babantu’?
4 Yintoni uYesu awayeyilindele kubafundi bakhe? Ngaba wayefuna mfundi ngamnye ashumayele yedwa, okanye wayefuna balungelelaniswe njengeqela? Ekubeni yayingenakwenzeka into yokuba umntu omnye ashumayele ‘kwiintlanga zonke,’ kwakuza kufuneka abafundi bashumayele njengeqela. Yiloo nto awayebhekisela kuyo uYesu xa wayemema abafundi bakhe ukuba babe ‘ngabalobi babantu.’ (Funda uMateyu 4:18-22.) Wayengabhekiseli kumlobi omnye ojula intambo yokuloba emanzini aze alindele ukuba intlanzi izizele. Kunoko, wayebhekisela ekulobeni ngomnatha. Olu hlobo lokuloba lwenziwa liqela labantu abasebenza nzima.—Luka 5:1-11.
5. Yiyiphi imibuzo emine efanele iphendulwe, yaye ngoba?
5 Ukuze sazi ukuba ngoobani abashumayela iindaba ezilungileyo namhlanje, simele siphendule le mibuzo mine:
Nguwuphi umyalezo omele ushunyayelwe ngabalandeli bakaYesu?
Imele ibe yintoni injongo yokushumayela kwabo?
Bamele bashumayele ngaziphi iindlela?
Umele ube ngakanani umkhamo womsebenzi wabo, ibe umele wenziwe ixesha elingakanani?
Iimpendulo zale mibuzo ziza kusinceda siqonde ukuba ngoobani abenza lo msebenzi usindis’ ubomi, ibe ziza komeleza umnqweno wethu wokuqhubeka sishumayela.—1 Timoti 4:16.
NGUWUPHI UMYALEZO OMELE USHUNYAYELWE?
6. Kutheni unokuqiniseka ukuba amaNgqina kaYehova ashumayela umyalezo ochanileyo?
6 Funda uLuka 4:43. UYesu washumayela “iindaba ezilungileyo zobukumkani,” ibe ufuna abafundi bakhe benze okufanayo. Ngoobani abashumayela lo myalezo ebantwini bonke? NgamaNgqina kaYehova kuphela! Kwanabanye abantu abangasithandiyo bayayivuma loo nto. Ngokomzekelo, khawuve oko kwathethwa ngomnye umfundisi owayekhe wahlala kumazwe ahlukahlukeneyo kwelinye iNgqina likaYehova. Kuwo onke la mazwe, lo mfundisi wabuza amaNgqina kaYehova ukuba ashumayela ngantoni. Lo mfundisi wathi, “Ndlela le amuncu ngayo, onke aphendula ngendlela efanayo esithi: ‘Ziindaba ezilungileyo zoBukumkani.’” Kodwa eyona nto iboniswa ngamazwi alo mfundisi asikokuba sizizidenge, kunoko singamaKristu okwenyaniso amanyeneyo. (1 Korinte 1:10) UBukumkani bukaThixo ikwangumxholo ophambili weMboniselo Evakalisa UBukumkani BukaYehova. Le magazini ifumaneka ngeelwimi eziyi-254, yaye kuprintwa malunga neekopi eziyi-59 000 000 zayo, nto leyo eyenza ibe yeyona magazini isasazwa kakhulu ehlabathini lonke!
NgamaNgqina kaYehova kuphela ashumayela iindaba ezilungileyo zoBukumkani bukaThixo
7. Sazi njani ukuba umyalezo oshunyayelwa ngabefundisi beNgqobhoko awuchananga?
7 Abefundisi beNgqobhoko abashumayeli ngoBukumkani bukaThixo. Naxa bethe bathetha ngabo, baye bathi buyimvakalelo nje esentliziyweni yomntu. (Luka 17:21) Ababafundisi abantu ukuba uBukumkani ngurhulumente osezulwini olawulwa nguYesu. Kunoko, badla ngokuthetha ngoYesu ngeKrismesi okanye ngePasika. Abayicacisi into yokuba uBukumkani buza kuzilungisa zonke iingxaki zabantu, ibe buza kususa bonke ububi emhlabeni. (ISityhilelo 19:11-21) Kucacile ke ukuba iinkokeli zeNgqobhoko aziyazi into eza kwenziwa nguYesu njengoKumkani woBukumkani bukaThixo. Yaye ngenxa yokuba zingawuqondi umyalezo kaYesu, azisiboni isizathu sokuba zishumayele.
IMELE IBE YINTONI INJONGO YETHU YOKUSHUMAYELA?
8. Yiyiphi injongo ephosakeleyo yokushumayela?
8 Abafundi bakaYesu abamele bashumayele ngenjongo yokwenza imali okanye yokwakha izakhiwo zikanokutsho. UYesu wathi: “Namkele ngesisa, yiphani ngesisa.” (Mateyu 10:8) Ngoko asimele siwenze ishishini umsebenzi wokushumayela. (2 Korinte 2:17) Abafundi bakaYesu abamele bafune ukubhatalwa xa beshumayela. (Funda iZenzo 20:33-35) Nakuba lo myalelo kaYesu ucace gca, iicawa ezininzi zithe phithi kukuqokelela imali ukuze zikwazi ukugcina izakhiwo zazo, zibhatale abefundisi bazo nabanye abasebenzi. Kangangokuba iinkokeli zeNgqobhoko ezininzi ziye zazizityebi.—ISityhilelo 17:4, 5.
Asimele siwenze ishishini umsebenzi wokushumayela
9. AmaNgqina kaYehova abonise njani ukuba ashumayela ngenjongo entle?
9 Ngaba amaNgqina kaYehova ayayiqokelela inkongozelo kwiiHolo zoBukumkani zawo okanye ezindibanweni? Hayi! Umsebenzi wawo uxhaswa yiminikelo yokuzithandela. (2 Korinte 9:7) Sekunjalo, kunyaka ophelileyo amaNgqina kaYehova aye achitha iiyure eziphantse zaziibhiliyoni ezimbini eshumayela iindaba ezilungileyo zoBukumkani, ibe aqhube izifundo zeBhayibhile ezingaphezu kweebhiliyoni ezilithoba nyanga nganye. Awabhatalwa ngomsebenzi wawo wokushumayela kodwa ayakuvuyela ukuwenza esebenzisa eyawo imali. Omnye umphandi wathi ngomsebenzi wamaNgqina kaYehova: “Olona sukelo lwawo kukushumayela nokufundisa.” Waphinda watsho nokuba amaNgqina kaYehova awanabo abefundisi ababhatalwayo. Ukuba asishumayeli ngenjongo yokwenza imali, kutheni ke sishumayela? Siwenza ngokuzithandela lo msebenzi kuba sithanda uYehova nabantu. Esi simo sengqondo sizalisekisa isiprofeto esikwiNdumiso 110:3 (Yifunde.)
KUMELE KUSHUNYAYELWE NGAZIPHI IINDLELA?
10. Ziziphi iindlela uYesu nabafundi bakhe ababezisebenzisa ukuze bashumayele?
10 Ziziphi iindlela uYesu nabafundi bakhe ababezisebenzisa ukuze bashumayele? Babesiya apho abantu babefumaneka khona. Ngokomzekelo, babeshumayela ezitratweni nakwiindawo zentengiso. Babekhangela abantu nasezindlwini. (Mateyu 10:11; Luka 8:1; IZenzo 5:42; 20:20) Ukushumayela kwindlu ngendlu yayiyindlela elungeleleneyo yokufikelela zonke iintlobo zabantu.
11, 12. INgqobhoko yahluke njani kubantu bakaYehova kumba wokushumayela iindaba ezilungileyo?
11 Ngaba iicawa zeNgqobhoko zishumayela iindaba ezilungileyo njengoYesu? Ngokuqhelekileyo, ngabefundisi ababhatalwayo abashumayela kumalungu ecawa. Ezi nkokeli azenzi bafundi, kunoko zizama ukugcina amalungu ecawa asele ekho. Ngamaxesha athile, ziye zazama ukukhuthaza amalungu ecawa ukuba nawo ashumayele. Ngokomzekelo, kunyaka ka-2001 uPope John Paul II wabhala ileta ethi amalungu ecawa amele ashumayele iVangeli yaye abe nenzondelelo awayenayo umpostile uPawulos owathi: “Yeha ke mna ukuba andiyishumayeli iVangeli.” Waphinda wathi umsebenzi wokushumayela awumele wenziwe ngabantu abathile abaqeqeshiweyo, kunoko ngawo onke amalungu ecawa. Sekunjalo, bambalwa abantu abayenzayo loo nto.
12 Kuthekani ngamaNgqina kaYehova? Ngawo kuphela ashumayela ukuba uYesu uqalise ukulawula njengoKumkani ngo-1914. Athobela uYesu, ibe umsebenzi wokushumayela uza kuqala ebomini bawo. (Marko 13:10) Incwadi ethi Pillars of Faith—American Congregations and Their Partners yathi umsebenzi wokushumayela ubaluleke kakhulu kumaNgqina kaYehova. Yaphinda yathi xa efumana abantu abasweleyo, abangamalolo, nabagulayo ayazama ukunceda, kodwa awalibali ukuba eyona njongo yawo kukushumayela ngesiphelo seli hlabathi nokufundisa abantu ngosindiso. AmaNgqina kaYehova aqhubeka eshumayela lo myalezo, ibe axelisa iindlela uYesu nabafundi bakhe ababeshumayela ngazo.
UMELE UBE NGAKANANI UMKHAMO WOMSEBENZI, IBE UMELE WENZIWE IXESHA ELINGAKANANI?
13. Umele ube ngakanani umkhamo womsebenzi wokushumayela?
13 UYesu wathi abafundi bakhe babeya kushumayela iindaba ezilungileyo “kuwo wonke umhlaba omiweyo.” Wabayalela ukuba benze abafundi abantu “beentlanga zonke.” (Mateyu 24:14; 28:19, 20) Oku kuthetha ukuba kwakuzakufuneka iindaba ezilungileyo zishunyayelwe emhlabeni wonke.
14, 15. Yintoni ebonisa ukuba amaNgqina kaYehova aye asizalisekisa isiprofeto sikaYesu ngokuphathelele umkhamo womsebenzi wokushumayela? (Jonga imifanekiso esekuqaleni.)
14 NgamaNgqina kaYehova kuphela aye asizalisekisa isiprofeto sikaYesu sokuba iindaba ezilungileyo zaziya kushunyayelwa emhlabeni wonke. Kutheni sisitsho nje? EMerika kukho abefundisi beNgqobhoko abamalunga ne-600 000, abe wona amaNgqina kaYehova ashumayela iindaba ezilungileyo apho emalunga ne-1 200 000. Ehlabathini lonke kukho abefundisi bamaKatolika abangaphezu kwe-400 000, kodwa angaphezu kwe-8 yezigidi amaNgqina kaYehova ashumayela iindaba ezilungileyo kumazwe ayi-240. Kucacile ke ukuba amaNgqina kaYehova ashumayela iindaba ezilungileyo emhlabeni wonke, nto leyo ezisa uzuko nendumiso kuYehova!—INdumiso 34:1; 51:15.
15 Thina maNgqina kaYehova, eyona nto sizimisele ukuyenza kukushumayela iindaba ezilungileyo kubantu abaninzi kangangoko sinako, ngaphambi kokuba kufike isiphelo. Ukuze sikwazi ukukwenza oku, siye saguqulela saza sapapasha izigidi zeencwadi, iimagazini, amaphecana, izimemo zendibano nezeSikhumbuzo, ngeelwimi ezingaphezu kweziyi-700. Abantu abahlawuliswa nesent’ emdaka ngezi zinto. Kunyaka nje ophelileyo siye sapapasha iincwadi ezisekelwe eBhayibhileni ezimalunga ne-4.5 bhiliyoni. Siye sapapasha neekopi ezingaphezu kwezigidi eziyi-200 zeNguqulelo Yehlabathi Elitsha YeZibhalo Ezingcwele, ngeelwimi ezingaphezu kwe-130. Kwiwebhsayithi yethu esemthethweni, inkcazelo ifumaneka ngeelwimi ezingaphezu kwe-750. NgamaNgqina kaYehova kuphela enza umsebenzi omangalisa kangaka.
16. Sazi njani ukuba amaNgqina kaYehova anomoya kaThixo?
16 Kwakuza kushunyayelwa de kube nini? UYesu wathi iindaba ezilungileyo zaziya kushunyayelwa de kufike isiphelo. Siye sakwazi ukuqhubeka sishumayela kule mihla yokugqibela kuba sinomoya oyingcwele kaYehova. (IZenzo 1:8; 1 Petros 4:14) Abanye abantu abahamba icawa basenokuzingomba isifuba besithi, “Sinomoya oyingcwele.” Kodwa ngaba bayakwazi ukwenza umsebenzi owenziwa ngamaNgqina kaYehova kule mihla yokugqibela? Bakho abakhe bazama ukushumayela njengathi kodwa batsho phantsi kwaqhum’ uthuli! Abanye bakhe baqale kodwa nkqi ukugqiba. Phofu ke bakho abashumayela kwindlu ngendlu, kodwa ke ayizondaba zilungileyo zoBukumkani ezi bazishumayelayo. Ngoko ke akunakuthiwa benza umsebenzi owaqalwa nguYesu.
NGOOBANI ABASHUMAYELA IINDABA EZILUNGILEYO NAMHLANJE?
17, 18. (a) Yintoni esenza siqiniseke ukuba ngamaNgqina kaYehova ashumayela iindaba ezilungileyo zoBukumkani namhlanje? (b) Sincedwa yintoni ukuze siqhubeke sisenza lo msebenzi?
17 Ngoobani namhlanje abashumayela iindaba ezilungileyo zoBukumkani? NgamaNgqina kaYehova kuphela! Sazi njani? Kuba sishumayela umyalezo ochanileyo, iindaba ezilungileyo zoBukumkani. Sishumayela ngokuthi siye ebantwini, ngoko ke sisebenzisa iindlela ezichanileyo. Sishumayela sinenjongo entle, ekukuthanda uYehova nabantu. Umsebenzi wethu wokushumayela unowona mkhamo mkhulu, kuba sishumayela kubantu bazo zonke iintlanga neelwimi. Ibe siseza kuqhubeka sizishumayela iindaba ezilungileyo zoBukumkani de isiphelo sifike!
18 Kumangalisa nyhani ukubona lo msebenzi mkhulu kangaka wenziwa ngabantu bakaYehova wokushumayela iindaba ezilungileyo kule mihla yokugqibela. Kodwa siwuphumeza njani umsebenzi ongaka? Umpostile uPawulos uyacacisa: “UThixo nguye osebenzayo kuni ngaphakathi, aninike amandla okunqwenela nawokwenza, ngokokuthanda kwakhe.” (Filipi 2:13) Ngamana uYehova angasinika amandla esiwadingayo ukuze senze konke okusemandleni ethu ukuqhubeka sishumayela iindaba ezilungileyo!—2 Timoti 4:5.


c: text/html

text:
UBUTYEBI OBUPHUMA ELIZWINI LIKATHIXO | INDUMISO 52-59
“Umthwalo Wakho Wulahlele KuYehova”
UDavide watyhubela phakathi kwezilingo ezininzi ezinzima ebudeni bobomi bakhe. Xa kwakubhalwa iNdumiso 55 wayesele etyhubele kwizilingo eziquka . . .
Izithuko
Ukutshutshiswa
Ukuzibek’ Ityala Ngokugqithiseleyo
Intlungu Eyenzeka Kwintsapho
Ukugula
Ukungcatshwa
Enoba iingxaki zakhe zazibonakala zinganyamezeleki, uDavide wanyamezela. Nabani na onokuvakalelwa ngendlela efanayo, uDavide umnika eli cebiso liphefumlelweyo: “Umthwalo wakho wulahlele kuYehova.”
Sinokuyisebenzisa njani le vesi namhlanje?
Thandaza kuYehova ngokusuka entliziyweni ngayo nayiphi na ingxaki okanye into ekuxhalabisayo
Funa ukhokelo nenkxaso kwiLizwi likaYehova nakwintlangano yakhe
Yenza oko unokukwenza ukuze ulungise izinto kodwa ngokuvumelana nemigaqo eseBhayibhileni

robotstxt: allowed

filter: keep


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
2 Aba yayingoonyana bamaphondo+ abenyukayo baphuma ekubanjweni kwabantu ababethinjiwe+ abo uNebhukadenetsare ukumkani waseBhabhiloni wayebathabathele ekuthinjweni+ eBhabhiloni nabo kamva babuyela+ eYerusalem nakwaYuda,+ ngamnye kwisixeko sakhe;
2 abo beza noZerubhabheli,+ uYeshuwa,+ uNehemiya, uSeraya,+ uRehelaya, uMordekayi, uBhileshan, uMispare, uBhigevayi, uRehum, uBhahana.
Inani lamadoda abantu bakwaSirayeli:
3 Oonyana bakaParoshe,+ babengamawaka amabini anekhulu elinamashumi asixhenxe anesibini;
4 oonyana bakaShefatiya,+ babengamakhulu amathathu anamashumi asixhenxe anesibini;
5 oonyana baka-Arahi,+ babengamakhulu asixhenxe anamashumi asixhenxe anesihlanu;
6 oonyana bakaPahati-mowabhi,+ woonyana bakaYeshuwa noYowabhi,+ babengamawaka amabini anamakhulu asibhozo aneshumi elinesibini;
7 oonyana bakaElam,+ babeliwaka elinamakhulu amabini anamashumi mahlanu anesine;
8 oonyana bakaZatu,+ babengamakhulu asithoba anamashumi mane anesihlanu;
9 oonyana bakaZakayi,+ babengamakhulu asixhenxe anamashumi mathandathu;
10 oonyana bakaBhani,+ babengamakhulu amathandathu anamashumi mane anesibini;
11 oonyana bakaBhebhayi,+ babengamakhulu amathandathu anamashumi mabini anesithathu;
12 oonyana baka-Azegadi,+ babeliwaka elinamakhulu amabini anamashumi mabini anesibini;
13 oonyana baka-Adonikam,+ babengamakhulu amathandathu anamashumi mathandathu anesithandathu;
14 oonyana bakaBhigevayi,+ babengamawaka amabini anamashumi mahlanu anesithandathu;
15 oonyana baka-Adin,+ babengamakhulu amane anamashumi mahlanu anesine;
16 oonyana baka-Atere,+ bakaHezekiya, babengamashumi asithoba anesibhozo;
17 oonyana bakaBhetsayi,+ babengamakhulu amathathu anamashumi mabini anesithathu;
18 oonyana bakaYora, babelikhulu elineshumi elinesibini;
19 oonyana bakaHashum,+ babengamakhulu amabini anamashumi mabini anesithathu;
20 oonyana bakaGibhare,+ babengamashumi asithoba anesihlanu;
21 oonyana baseBhetelehem,+ babelikhulu elinamashumi mabini anesithathu;
22 amadoda aseNetofa,+ ayengamashumi amahlanu anesithandathu;
23 amadoda aseAnatoti,+ ayelikhulu elinamashumi mabini anesibhozo;
24 oonyana baka-Azimaveti,+ babengamashumi amane anesibini;
25 oonyana baseKiriyati-yarim,+ eKefira naseBheheroti, babengamakhulu asixhenxe anamashumi mane anesithathu;
26 oonyana baseRama+ naseGebha,+ babengamakhulu amathandathu anamashumi mabini ananye;
27 amadoda aseMikimase,+ ayelikhulu elinamashumi mabini anesibini;
28 amadoda aseBheteli+ naseAyi,+ ayengamakhulu amabini anamashumi mabini anesithathu;
29 oonyana bakaNebho,+ babengamashumi amahlanu anesibini;
30 oonyana bakaMagebhishe, babelikhulu elinamashumi mahlanu anesithandathu;
31 oonyana bomnye uElam,+ babeliwaka elinamakhulu amabini anamashumi mahlanu anesine;
32 oonyana bakaHarim,+ babengamakhulu amathathu anamashumi amabini;
33 oonyana bakaLodi,+ uHadidi+ no-Ono,+ babengamakhulu asixhenxe anamashumi mabini anesihlanu;
34 oonyana baseYeriko,+ babengamakhulu amathathu anamashumi mane anesihlanu;
35 oonyana bakaSenaha,+ babengamawaka amathathu anamakhulu amathandathu anamashumi mathathu.
36 Ababingeleli:+ Oonyana bakaYedaya+ wendlu kaYeshuwa+ babengamakhulu asithoba anamashumi asixhenxe anesithathu;
37 oonyana bakaImere,+ babeliwaka elinamashumi mahlanu anesibini;
38 oonyana bakaPashure,+ babeliwaka elinamakhulu amabini anamashumi mane anesixhenxe;
39 oonyana bakaHarim,+ babeliwaka elineshumi elinesixhenxe.
40 AbaLevi:+ Oonyana bakaYeshuwa+ noKademiyeli,+ boonyana bakaHodaviya,+ babengamashumi asixhenxe anesine.
41 Iimvumi, oonyana baka-Asafu,+ babelikhulu elinamashumi mabini anesibhozo.
42 Oonyana babagcini-masango, oonyana bakaShalum,+ oonyana baka-Atere,+ oonyana bakaTalemoni,+ oonyana baka-Akubhi,+ oonyana bakaHatita,+ oonyana bakaShobhayi, bebonke, babelikhulu elinamashumi mathathu anesithoba.
43 AmaNethini:+ Oonyana bakaTsiha, oonyana bakaHasufa, oonyana bakaTabhahoti,+
44 oonyana bakaKero, oonyana bakaSiyaha, oonyana bakaPadon,+
45 oonyana bakaLebhana, oonyana bakaHagabha, oonyana baka-Akubhi,
46 oonyana bakaHagabhi, oonyana bakaSalmayi,+ oonyana bakaHanan,
47 oonyana bakaGideli, oonyana bakaGahare,+ oonyana bakaRehaya,
48 oonyana bakaRetsin,+ oonyana bakaNekoda, oonyana bakaGazam,
49 oonyana bakaUza, oonyana bakaPaseha,+ oonyana bakaBhesayi,
50 oonyana baka-Asna, oonyana bakaMehun, oonyana bakaNefusim;+
51 oonyana bakaBhakbhuki, oonyana bakaHakufa, oonyana bakaHarehure,+
52 oonyana bakaBhatseluti, oonyana bakaMehida, oonyana bakaHarsha,+
53 oonyana bakaBharkos, oonyana bakaSisera, oonyana bakaTema,+
54 oonyana bakaNetsiya, oonyana bakaHatifa.+
55 Oonyana babakhonzi bakaSolomon:+ Oonyana bakaSotayi, oonyana bakaSofereti, oonyana bakaPeruda,+
56 oonyana bakaYahalaha, oonyana bakaDarkon, oonyana bakaGideli,+
57 oonyana bakaShefatiya, oonyana bakaHatili, oonyana bakaPokereti-hatsebhayim, oonyana baka-Ami.+
58 Onke amaNethini+ noonyana babakhonzi bakaSolomon babengamakhulu amathathu anamashumi asithoba anesibini.+
59 Aba ngabo benyuka bevela eTele-mela, eTele-haresha, eKherubhi, eAdon naseImere, yaye abazange bakwazi ukuzixela izindlu zooyise nemvelaphi yabo,+ enoba babengabakwaSirayeli na:
60 oonyana bakaDelaya, oonyana bakaTobhiya, oonyana bakaNekoda,+ babengamakhulu amathandathu anamashumi mahlanu anesibini.
61 Oonyana bababingeleli:+ oonyana bakaHabhaya, oonyana bakaHakotse,+ oonyana zikaBharzilayi,+ owathabatha umfazi kwiintombi zakwaBharzilayi+ umGiliyadi waza wabizwa ngegama lazo.
62 Aba ngabo abayifunayo ingxelo yomlibo wabo wokuzalwa ukuze bawungqine esidlangalaleni, yaye abazange bayifumane, ngoko bathintelwa kububingeleli njengabangcolileyo.+
63 Ngenxa yoko iTirshata+ yathi kubo abanakuzidla+ izinto ezizezona zingcwele de umbingeleli eme neUrim+ neTumim.
64 Ibandla liphela njengeqela elinye+ lalingamashumi amane anesibini amawaka anamakhulu mathathu anamashumi mathandathu,+
65 ngaphandle kwamakhoboka abo namakhobokazana abo, aba babengamawaka asixhenxe anamakhulu mathathu anamashumi mathathu anesixhenxe; kwaye babeneemvumi+ neemvumikazi ezingamakhulu amabini.
66 Amahashe abo ayengamakhulu asixhenxe anamashumi mathathu anesithandathu, iimeyile zabo zazingamakhulu amabini anamashumi mane anesihlanu,+
67 iinkamela zabo zazingamakhulu amane anamashumi mathathu anesihlanu, amaesile abo ayengamawaka amathandathu anamakhulu asixhenxe anamashumi amabini.+
68 Yaye ezinye zeentloko+ zezindlu zooyise,+ ekuzeni kwazo endlwini kaYehova,+ eyayiseYerusalem,+ zenza iminikelo yokuzithandela+ endlwini yoTHIXO oyinyaniso, ukuze ziyimise kwindawo yayo.+
69 Ngokwamandla azo zanikela ngegolide+ yesixa sokusebenza, amashumi amathandathu ananye amawaka eedrarhma, nesilivere,+ amawaka amahlanu eemina, nemiwunduzo+ yababingeleli elikhulu.
70 Yaye ababingeleli nabaLevi nabantu abathile,+ neemvumi nabagcini-masango namaNethini bahlala kwizixeko zabo, naye wonke uSirayeli kwizixeko zakhe.+
Yithumele
Yithumele
Ezra 2
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=15&Chapter=2&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D15%26Chapter%3D2%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO | KUNCEDA NGANTONI UKUTHANDAZA?
Kutheni UThixo Efuna Sithandaze?
UThixo ufuna sibe ngabahlobo bakhe.
Abahlobo bayancokola ukuze baqinise ubuhlobo babo. Ngendlela efanayo, uThixo ufuna sithethe naye, ukuze sibe ngabahlobo bakhe. Uthi: “Niya kundibiza nize nifike ukuze nithandaze kum, yaye ndiya kuniphulaphula.” (Yeremiya 29:12) Njengoko nithetha noThixo, ‘niya kusondela kuye, naye uya kusondela kuni.’ (Yakobi 4:8) IBhayibhile iyasiqinisekisa ukuba: “Usondele uYehova kubo bonke abo bambizayo.” (INdumiso 145:18) Okukhona sithandaza kuye, kokukhona ubuhlobo bethu naye bukhula.
“Usondele uYehova kubo bonke abo bambizayo.”—INdumiso 145:18.
UThixo ufuna ukukunceda.
UYesu wathi: “Akukho mntu phakathi kwenu onokuthi ukuba unyana wakhe ucela isonka asuke amnike ilitye, andibi kunjalo? Okanye, mhlawumbi, ukuba ucela intlanzi akayi kumnika inyoka, andibi kunjalo? Ngoko ke, ukuba nina . . . niyakwazi ukunika abantwana benu izipho ezilungileyo, wobeka phi na ke yena uYihlo osemazulwini ukubanika izinto ezilungileyo abo bamcelayo!” (Mateyu 7:9-11) UThixo uyanimema ukuba nithandaze kuba “unikhathalele” kwaye ufuna ukuninceda. (1 Petros 5:7) Ude athi ziziseni kuye iingxaki zenu. IBhayibhile ithi: “Musani ukuxhalela nantoni na, kodwa ezintweni zonke zaziseni izibongozo zenu kuThixo ngomthandazo nesikhungo nombulelo.”—Filipi 4:6.
Abantu bayabufuna ubuhlobo noThixo.
Iingcali ezinolwazi olunzulu ngomntu ziye zaphawula ukuba amakhulu ezigidi zabantu ziyakufuna ukuthandaza. Nabo bangakholelwayo kubukho bukaThixo babaliwe kwelo qela. * Oku kungqina ukuba abantu babedalelwe ukuba babe nolwalamano noThixo. UYesu wathi: “Banoyolo abo bayiphapheleyo intswelo yabo yokomoya.” (Mateyu 5:3) Enye indlela yokwanelisa loo ntswelo kukuthetha noThixo rhoqo.
Ukuba siyasamkela isimemo sikaThixo sokuba sithandaze kuye, sinokulindela ntoni?
^ isiqe. 8 Ngo-2012 uhlolisiso olwenziwa yiPew Research Center, lwabonisa ukuba eMerika i-11 pesenti yabantu abangakholelwayo kubukho bukaThixo bathandaza kanye ngenyanga ubuncinane.


text:
1:1 UPawulos, umpostile kaYesu Kristu ngokuthanda kukaThixo, noTimoti umzalwana,
1:2 ubhalela abaseKolose, abazalwana abangcwele abakholwayo kuKristu; uthi, Makube lubabalo kuni, noxolo oluvela kuThixo uBawo wethu, neNkosi yethu uYesu Kristu.
1:3 Sihlala sibulela kuye uThixo, uYise weNkosi yethu uYesu Kristu, xa sinithandazelayo,
1:4 sivile nje ngokukholwa kwenu kuKristu Yesu, nokubathanda kwenu bonke abangcwele,
1:5 ngenxa yethemba eli nalibekelwayo emazulwini; nalivayo ngenxa engaphambili ngalo ilizwi lenyaniso leendaba ezi zilungileyo;
1:6 zikhoyo kuni, njengoko zikhoyo nakulo lonke ihlabathi, zixakatha neziqhamo, kwanjengoko zixakathayo ngaphakathi kwenu, kususela kwimini enaluvayo, nalwazi, ubabalo lukaThixo ngenya, niso.
1:7 njengoko nafundayo nokufunda kuEpafra, ongumkhonzi oyintanda kunye nathi, engumlungiseleli othembekileyo kaKristu ngenxa yenu;
1:8 owasazisayo nokusazisa uthando lwenu lwaseMoyeni.
1:9 Ngenxa yoku, kususela kwimini esevayo, nathi asiphezi ukunithandazela nokunicelela, ukuze nizaliswe kukukwazi kakuhle ukuthanda kwakhe, ninokulumka nokuqonda konke okukokomoya;
1:10 ukuze nihambe ngokuyifaneleyo iNkosi, nise kuko konke ukukholisa, nixakathe isiqhamo kuwo wonke umsebenzi olungileyo, nikhulela ekumazini uThixo;
1:11 nisomelezwa ngokomelela konke, ngokokuqina kozuko lwakhe, nide nise kuko konke ukunyamezela, nokuzeka kade umsindo, kunye novuyo;
1:12 nibulela kuye uYise, owasenza sakulingana ukwahlulelwa ilifa labangcwele ekukhanyeni;
1:13 owasihlangulayo egunyeni lobumnyama, wasifudusela ebukumkanini boNyana wothando lwakhe,
1:14 esinayo kuye inkululeko ngokuhlawulelwa ngegazi lakhe, ukuxolelwa kwezono ke oko.
1:15 Ungumfanekiselo kaThixo ongenakubonwa, owamazibulo kwindalo yonke.
1:16 Ngokuba zadalelwa kuye zonke izinto, ezisemazulwini nezisemhlabeni, ezinokubonwa nezingenakubonwa, nokuba ziitrone, nokuba zibubukhosi, nokuba zizilawuli, nokuba ngamagunya; zonke izinto zidalwe nguye, zidalelwe yena.
1:17 Yena ke ungaphambi kweento zonke, nazo zonke izinto zima zimi kuye.
1:18 Yena ke uyintloko yomzimba, yebandla; oyingqalo, owamazibulo ukuvuka kwabafileyo, ukuze yena abe ngomkhulu ezintweni zonke.
1:19 Ngokuba kwakholeka ukuthi ukuzaliseka konke kuhlale kuye,
1:20 nokuthi ngaye azixolelanise naye zonke izinto, elwenzile uxolo ngalo igazi lomnqamlezo wakhe; ewe, ngaye, nokuba zizinto ezisemhlabeni, nokuba zezisemazulwini.
1:21 Nani, enibe nifudula ningazani noThixo, niziintshaba ngengqondo yenu emisebenzini yenu engendawo, kukalokunje unixolelanisile ngako ukufa emzimbeni wenyama yakhe,
1:22 ukuze animise ningcwele, ningenakubekwa bala, ningenakumangalelwa phambi kwakhe;
1:23 ukuba kaloku nihlala nihleli elukholweni, nisekelwe niqinile, ningashukunyiswa nimke ethembeni leendaba ezilungileyo ezi nazivayo, zona zashunyayelwayo kwindalo yonke ephantsi kwezulu; endaba ngumlungiseleli wazo, mna Pawulos.
1:24 Ngoku ndiyavuya ezintlungwini zam ngenxa yenu, ndikuzalisa kanye okusileleyo kwiimbandezelo zikaKristu, enyameni yam, ngenxa yomzimba wakhe olilo ibandla;
1:25 endaba ngumlungiseleli walo mna ngokokugosisa kukaThixo, awandigosisa ngako kuni, ukuba ndilizalise ilizwi likaThixo,
1:26 kwaimfihlelo, leyo ke ibifihliwe kwasemaphakadeni nasezizukulwaneni; kukalokunje ibonakalalisiweyo kubo abangcwele bakhe,
1:27 awathandayo uThixo ukubazisa bona into obuyiyo ubutyebi bozuko lwaloo mfihlelo phakathi kwazo iintlanga, obunguKristu phakathi kwenu, ithemba lozuko.
1:28 Sazisa yena ke thina, siluleka wonke umntu, sifundisa wonke umntu ngabo bonke ubulumko, ukuze simise wonke umntu egqibelele ekuKristu Yesu;
1:29 endibulalekela kona oko, ndizama ngokokusebenza kwakhe okusebenzayo kum ngamandla.
2:1 Kuba ndithanda ukuba nikwazi ukuba kukhulu kwako ukuzama endikuzamayo ngenxa yenu, nabo baseLawodike, nabo bonke abangabubonanga ubuso bam ngokwenyama;
2:2 ukuze zithuthuzelwe iintliziyo zabo, bebandakanyiwe ngothando, kusingise kuyo yonke indyebo yokuqonda okuqinisekileyo, kusingise ekwazini imfihlelo kaThixo uYise, nekaKristu,
2:3 ekufihlwe kuye bonke ubutyebi bobulumko nobokwazi.
2:4 Nditsho ke, ukuze kungabikho bani unilukuhlayo ngentetho egudileyo.
2:5 Kuba nangona ndingekhoyo ngenyama, khona ngomoya ndinani, ndivuya, ndibona ulungelelwano lwenu, nokuzimaseka kokukholwa kwenu kuKristu.
2:6 Njengokuba ngoko namamkelayo uKristu Yesu iNkosi, hambani kuye, nendele nakhelwe kuye,
2:7 naqiniswa ngokholo, njengoko nafundiswayo nafezeka kulo, ninombulelo.
2:8 Lumkani, kungabikho bani unithimbayo ngayo intanda-bulumko, nangokulukuhla okungento yanto, ngokwesithethe sabantu, ngokweziqalelo zehlabathi, kungengokukaKristu.
2:9 Ngokuba kuhleli kuye konke ukuzaliseka kobuThixo ngokomzimba;
2:10 kanjalo nigqibelele kuye, oyintloko yabo bonke ubulawuli negunya;
2:11 enathi kuye naluswa nokwaluswa ngolwaluko olungenakwenziwa ngazandla, ngako ukuhluba umzimba wenyama, ngalo ulwaluko lukaKristu;
2:12 ningcwatywe naye elubhaptizweni; enathi nikuye, navuswa nokuvuswa naye, ngokukholwa kwenu kukusebenza kukaThixo, owamvusa kubo abafileyo.
2:13 Nani, nifile nje ziziphoso nakukungaluki kwenyama yenu, unidlise ubomi ndawonye naye, enixolele zonke iziphoso.
2:14 Ewucimile umbhalo wesandla owalana nathi, owawumelene nathi ngayo imimiselo, uwususile ke kanye, ngokuwubethelela emnqamlezweni;
2:15 ebabhunyule obalawuli nomagunya, wabenza isibonelo ekuhleni, ememelela ngabo ekuwo umnqamlezo.
2:16 Makungabikho mntu ngoko unigwebayo ngento edliwayo, nangento eselwayo, nangendawo yomthendeleko, nangenyanga ethwasileyo, nangeesabatha;
2:17 ezisisithunzi sezinto eziza kuza; ke sona isiqu sesikaKristu.
2:18 Makungabikho namnye unilahlekanisa nomvuzo wenu, ethanda ukwenjenjalo ngokuthobeka kwentliziyo, nangokunqula izithunywa zezulu, engena ezintweni angazibonanga, efumana wakhukhumaliswa yiyo ingqiqo yenyama yakhe,
2:19 engabambe yona iNtloko, ekuphuma kuyo ukuthi umzimba wonke ukhule ngokukhulisa kukaThixo, uncedwa, ubandakanywa ngako konke ukuxhomekelelana kwamalungu nemisipha.
2:20 Ukuba ngoko nafa noKristu, nakhululeka kuzo iziqalelo zehlabathi, yini na ukuba ninge nisadla ubomi ngokwabehlabathi, nimiselwe imimiselo
2:21 (eyokuthi, Musa ukuphatha, musa ukungcamla, musa ukuchukumisa,
2:22 kanti zonke ezi zinto zezonakaliswa kukudliwa), nenze ngokwemithetho neemfundiso zabantu?
2:23 Okunene zizinto ezo ezidunyelwe bubulumko ngokunqula okuzithandelayo, nangokuthobeka kwentliziyo, nangokubandezela umzimba, kodwa kungengambeko yanelisa inyama.
3:1 Ukuba ngoko navuswa kunye noKristu, funani izinto zaphezulu, apho akhona uKristu, ehleli ngasekunene kukaThixo.
3:2 Nyamekelani izinto zaphezulu, zingabi zezasemhlabeni.
3:3 Kuba nafayo, baye ubomi benu bufihlakele ndawonye noKristu kuye uThixo.
3:4 Xa athe wabonakalaliswa uKristu, obubomi bethu, ngelo xesha niya kubonakalaliswa nani, ninaye ebuqaqawulini.
3:5 Bhubhisani ngoko amalungu enu asemhlabeni: umbulo, ukungcola, ukuthabatheka okuhlazisayo, inkanuko embi, nokubawa, okuyinkonzo yezithixo kona oko;
3:6 eza ngenxa yezo zinto ingqumbo kaThixo phezu kwabangevayo;
3:7 enanifudula nihamba phakathi kwazo nani, okuya nibe nisidla ubomi nikuzo.
3:8 Ke ngoku, nani aba, kulahleni oku konke: ingqumbo, umsindo, ulunya, ukunyelisa; ukuthetha amanyala kungabikho emlonyeni wenu.
3:9 Musani ukuxokisana, nizihlubile nje umntu omdala, kunye nezenzo zakhe,
3:10 nambatha lowo umtsha, uhlaziyelwa ekwazini okuhle, ngokomfanekiselo walowo wamdalayo;
3:11 apho kungekho mGrike namYuda, kwaluka nokungaluki, mbharbhari namSkitiya, khoboka namkhululeki; usuke uKristu waba zizinto zonke, waba kubo bonke.
3:12 Yambathani ngoko, njengabanyulwa bakaThixo, abangcwele, abathandiweyo, iimfesane zeemfefe, ububele, ukuthobeka kwentliziyo, ubulali, ukuzeka kade umsindo,
3:13 ninyamezelana, nixolelana, ukuba ubani uthi abe nokusola ngakubani; njengokuba naye uKristu wanixolelayo, yenjani njalo nani.
3:14 Ke, phezu kwazo zonke ezo zinto, yalekani uthando, oluyintambo yogqibelelo.
3:15 Uxolo lukaThixo, enabizelwa kwakulo mzimbeni mnye, malulawule ezintliziyweni zenu, nibe nokubulela.
3:16 Ilizwi likaKristu malihlale ngaphakathi kwenu ngokobutyebi; nifundisana, nilulekana ngabo bonke ubulumko; nithi, ngeendumiso neengoma nezango ezizezomoya, nivume kamnandi entliziyweni yenu kuyo iNkosi.
3:17 Nako konke enisukuba nikwenza ngelizwi, nokuba kungomsebenzi, yenzani izinto zonke egameni leNkosi uYesu, nibulela ngayo kuye uThixo uYise.
3:18 Nina bafazi, walulameleni awenu amadoda, njengoko kufanele abaseNkosini.
3:19 Nina madoda, bathandeni abafazi benu, ningabi bukhali kubo.
3:20 Nina bantwana, balulameleni abazali benu ezintweni zonke; kuba oko kukholekile kuyo iNkosi.
3:21 Nina boyise, musani ukubacaphukisa abantwana benu, ukuze bangafi iintliziyo.
3:22 Nina bakhonzi, balulameleni ezintweni zonke abaziinkosi zenu ngokwenyama; kungabi ngankonzo yamehlo, ngathi ningabakholisi-bantu; makube ngokwentliziyo engenakumbi, nisoyika uThixo.
3:23 Nako konke enisukuba nikwenza, kusebenzeni ngokwasemphefumlweni, kunge kukwiNkosi, akukhona kubantu;
3:24 nisazi nje ukuba niya kuyamkela eNkosini imbuyekezo yelifa; kuba nikhonza iNkosi uKristu.
3:25 Lowo umonayo omnye uya kukuthwala oko kona one ngako; kanjalo akukho kukhetha buso bamntu.
4:1 Nina baziinkosi, baphatheni ngokufanelekileyo nangokulungeleleneyo abanikhonzayo; nisazi nje ukuba nani ngokwenu nineNkosi emazulwini.
4:2 Zingisani ukuthandaza, niphaphamile kuko, ninombulelo;
4:3 kunye noko nisithandazela, ukuze uThixo asivulele umnyango welizwi, ukuba siyithethe imfihlelo kaKristu, endikhonkxwe ngenxa yayo;
4:4 ukuze ndiyibonakalalise, njengoko ndimelwe kukuthetha ngako.
4:5 Hambani ngobulumko ngakwabo bangaphandle, nilonga ixesha eli.
4:6 Ukuthetha kwenu makuhlale kumnandi, kuvakalisiwe ngetyuwa, ukuze nazi ukuba nimelwe kukuthini na ukuphendula bonke ngabanye.
4:7 Izinto zonke ezilunge nam wonazisa uTikiko, umzalwana oyintanda, umlungiseleli othembekileyo, ongumkhonzi kunye nam eNkosini;
4:8 endimthumele khona oku kuni, ukuze azazi iindawo ezingani, azithuthuzele iintliziyo zenu;
4:9 kunye no-Onesimo, umzalwana othembekileyo, oyintanda, ongomnye wenu. Bonazisa izinto zonke zalapha.
4:10 Uyanibulisa uAristarko, ongumbanjwa ndawonye nam, noMarko umtshana kaBharnabhas, enamkela imithetho ngaye; ukuba uthe weza kuni, mamkeleni;
4:11 noYesu, ekuthiwa nguYusto, kwabolwaluko; ngabo bodwa abasebenzisana nam ngenxa yobukumkani bukaThixo, abathe bona baba sisonwabiso kum.
4:12 Uyanibulisa uEpafra ongomnye wenu, umkhonzi kaKristu, ehlala ezama ngenxa yenu emithandazweni, ukuze nime nigqibelele, nizalisekile kuko konke ukuthanda kukaThixo.
4:13 Kuba ndiyamngqinela ukuba unenzondelelo enkulu ngenxa yenu, nabo baseLawodike, nabo baseHirapoli.
4:14 Uyanibulisa uLuka, igqirha eliyintanda, noDemas.
4:15 Bulisani kubazalwana abaseLawodike, nakuNimfa, nakulo ibandla elisendlwini yakhe.
4:16 Xa ke le ncwadi ithe yaleswa kuni, ize nenze ukuba ileswe nasebandleni eliseLawodike; nani niyilese leyo iphuma eLawodike.
4:17 Yithini kuArkipo, Lukhangele ulungiselelo owalwamkelayo lwaseNkosini, ukuze uluzalise.
4:18 Umbuliso lo ungesam isandla, mna Pawulos. Yikhumbuleni imixokelelwane yam. Ubabalo malube nani. Amen.


text:
Iifoto Zokuqala ZaseWarwick (Ukususela NgoMeyi Ukuya Kutsho NgoAgasti 2014)
AmaNgqina KaYehova akha isakhiwo sawo esitsha esilikomkhulu lehlabathi eWarwick, eNew York. Ukususela ngoMeyi ukuya kutsho ngoAgasti 2014, abakhi baye benza inkqubela entle ekwakheni iGaraji, iiOfisi/iSakhiwo Sendawo Yokuhlamba Iimpahla, Eyokutyela Nekhitshi, neendawo zokuhlala ezisisakhiwo C no-D. Ezi foto zibonisa eminye yemisebenzi eye yenziwa ngelo xesha bekuxakekiwe.
NgoMeyi 1, 2014—Isiza saseWarwick
Kwikona engasekhohlo emazantsi, entla kwechibi iSterling Forest Lake (Blue Lake). Kwakhiwa umgangatho ongaphantsi wesakhiwo D. Ngasechibini, kwakhiwa iindonga zesakhiwo C.
NgoMeyi 14, 2014—Apho kwenziwa khona iinxalenye esele zakhiwe
Abasebenzi bakha igumbi langasese. Linodonga oluziintsimbi, udonga oluhonjisiweyo ngaphakathi, imibhobho yamanzi neyemibane, umbhobho ofaka umoya kunye nebhafu. Endaweni yokuba lakhiwe xa kusakhiwa indlu, kuza kufakwa eli gumbi langasese elisele lakhiwe.
NgoMeyi 22, 2014—IGaraji
Abasebenza ngemibhobho yamanzi bayasebenza kumgangatho ongaphantsi. Ebudeni balo msebenzi abasebenzi abamalunga nabayi-500 baza kutyela kweli candelo ibe kwamanye amacandelo kuza kuhlala abanye abantu abayi-300. Ngasekupheleni kwalo msebenzi, ezi ndawo zokutyela zokwexeshana ziza kususwa ibe esi sakhiwo siza kugqitywa size sibe yigaraji.
NgoJuni 2, 2014—IGaraji
Kugalelwa umhlaba phezu kwendlu ukuze kutyalwe ingca. Le ngca etyalwa phezu kwendlu, iluncedo kwicala lemozulu, inciphisa izikhukula eziwa phezu kwendlu xa kunetha ibe ibamba nokungcola okuhla nemvula.
NgoJuni 5, 2014—IiOfisi/ISakhiwo Sendawo Yokuhlamba Iimpahla, Eyokutyela Nekhitshi
Le ndawo iza kuba zizakhiwo ezintathu ezidibeneyo ibe umgangatho wayo uza kuba zizikwemitha eziyi-42 000. Apha, iinkampani zangaphandle zifaka iintsimbi.
NgoJuni 18, 2014—IGaraji
Abasebenzi bafaka itela eluphahleni. Bazibophelele ngamabhanti okubakhusela bangawi.
NgoJuni 24, 2014—ISakhiwo C Sokuhlala
Kufakwa imibhobho ehambisa umoya. Amalunga neepesenti eziyi-35 amabhinqa angamaNgqina asebenza eWarwick.
NgoJulayi 11, 2014—EMontgomery, eNew York
Le ndawo, ekugcinwa kuyo izinto ekwakhiwa ngazo, yafunyanwa ngoFebruwari 2014. Izizikwemitha eziyi-20 000. Izinto ezimhlophe ezikwikona ephezulu engasekunene ziinxalenye zezindlu zangasese esele zakhiwe.
NgoJulayi 24, 2014—ISakhiwo C Sokuhlala
Le yikona engasekunene kwicala elingasemantla. Kwesi sakhiwo kuza kuhlala amalungu ekomkhulu amalunga nayi-200. Uninzi lwezindlu luza kuba phakathi kwezikwemitha eziyi-30 neziyi-55 ibe ziza kuba nekhitshi, igumbi langasese neveranda.
NgoJulayi 25, 2014—INdawo Ekulungiselwa Kuyo/INdawo Yokumisa Iimoto Zabahlali
Kulungiswa isiza ukuze silungele ulwakhiwo. Ngasentla ekhohlo sibona umatshini wokutyumza amatye ibe izinto eziphuma apho ziphinda zisetyenziswe elwakhiweni. Xa lugqitywa ulwakhiwo, kuza kube sele kususwe umhlaba onokugcwala iilitha eziyi-260 000 000 kwisiza saseWarwick. Zimalunga ne-23 izigadla ezisetyenziswa yonk’ imihla.
NgoJulayi 30, 2014—IGaraji
Kutyalwa ingca eluphahleni.
NgoAgasti 8, 2014—Isiza saseWarwick
Umfanekiso othathwe phezulu kwisilenge, kwicala elingasekunene kwesakhiwo seeofisi. Kwikona esekhohlo emazantsi yiNdawo Yokumisa Iimoto Zeendwendwe esele igqityiwe, esoloko igcwele ziimoto zabasebenzi. Amany’ amaNgqina aye ahamba iiyure eziyi-12 ukuze aye kuba ngamatsha-ntliziyo kangangeentsuku ezintathu okanye ezine.
NgoAgasti 13, 2014—IGaraji
IGaraji, esasebenza njengendawo yokutyela yokwexeshana, sele iza kugqitywa. IiTV (ezingekafakwa okwangoku) nezandisi-lizwi ziza kunceda abasebenzi ukuba bafumane itekisi yosuku nezinye iinkqubo kwiofisi yesebe yaseMerika.
NgoAgasti 14, 2014—IiOfisi/ISakhiwo Sendawo Yokuhlamba Iimpahla, Eyokutyela Nekhitshi
Kugalelwa udaka kumgangatho wokuqala. Ngasekunene, umsebénzi ugangatha ngomatshini wokwenza udaka luzinze.
NgoAgasti 14, 2014—IiOfisi/ISakhiwo Sendawo Yokuhlamba Iimpahla, Eyokutyela Nekhitshi
Imibhobho yombane sele iza kogqunywa.
NgoAgasti 14, 2014—IiOfisi/ISakhiwo Sendawo Yokuhlamba Iimpahla, Eyokutyela Nekhitshi
Kugqityezelwa ukugangathwa kumgangatho wokuqala. Le yeyona ndawo esele igalelwe udaka oluninzi (udaka olunokwanela iilitha eziyi-540 000) kulwakhiwo lwaseWarwick. Olu daka belusenziwa ngoomatshini bokuxova udaka kwakwesi siza, luze luthuthwe ngezigadla ezisibhozo zokuxova kunye nemibhobho emibini, ibe luthathe iiyure ezintlanu ezinesiqingatha lugalelwa. Kumbindi wale foto, kukho isakhiwo esinezinyuko.
NgoAgasti 14, 2014—ISakhiwo C Sokuhlala
Kwakhiwa ungqameko lophahla. Pha ngasemva, kwakhiwa umgangatho wangaphantsi wesakhiwo A.
NgoAgasti 15, 2014—ISakhiwo C Sokuhlala
Indlu yangasese esele igqityiwe inyuswa ngesilenge ukuya kumgangatho wesithathu. Kulwakhiwo lwaseWarwick zisetyenziswa kakhulu iinxalenye esele zakhiwe, ukuze kungabi sisigxum-gxum esizeni futhi kugqitywe ngokukhawuleza.
NgoAgasti 20, 2014—ISakhiwo C Sokuhlala
Abakhi bagxumeka udonga olusele lwakhiwe oluziinxalenye. Olu donga ludayiwe, ngoko akukho mfuneko yokuba lupeyintwe ibe alisoloko lifuna ukulungiswa. Lugxunyekwa ngokukhawuleza, nto leyo eza kunceda ukuba ulwakhiwo lugqitywe ngexesha.
NgoAgasti 31, 2014—Isiza saseWarwick
Kwikona engasekhohlo. Apha phantsi kule ndawo ingaphambili, kulungiselelwa ukwakha Isakhiwo D; pha ngasemva, isakhiwo C sele simisiwe.


text:
Okwenzeka Ehlabathini
ESpeyin
Oososayensi bathi inyikima ka-2011 eLorca, ekumzantsi weSpeyin, eyathi yabulala abantu abasithoba yaza yangxwelerha abaninzi, kusenokwenzeka ukuba yabangelwa ngabantu. Izazi ngokwakhiwa komhlaba ziphawule ukuba le nyikima yenzeke kwindawo apho kuye kwembiwa imithombo emikhulu yokunkcenkceshela.
ETshayina
Abakhenkethi baseTshayina bachithe i-R918 bhiliyoni bekhenketha kwamanye amazwe ngo-2012. IWorld Tourism Organization yeZizwe Ezimanyeneyo ithi kokokuqala iTshayina ichitha eyona mali ininzi ekukhenketheni—ngaphezu kweJamani neUnited States. Kwilizwe ngalinye kula mabini, abakhenkethi bachithe malunga ne-R756 bhiliyoni.
EJapan
Iphephandaba lezamayeza laseBritani iBMJ lipapashe iziphumo zohlolisiso lweminyaka eyi-23 oluye lwenziwa kubantu baseJapan abamalunga ne-68 000. Kolo hlolisiso abaphandi bafumanise ukuba amabhinqa azelwe phakathi kuka-1920 no-1945 angazange atshaye, aphila iminyaka elishumi ngakumbi kunalawo aqalise ukutshaya ngaphambi kokugqiba iminyaka eyi-20, amadoda wona aphila iminyaka esibhozo ngakumbi.
EMauritania
Iibhegi zeplastiki azisathengwa kumazwe angaphandle, azisenziwa yaye azisasetyenziswa, ngenjongo yokukhusela izilwanyana zaselwandle, zasekhaya nezasendle, ezisenokufa xa zizityile. Urhulumente ukhuthaza ukuba kwenziwe iibhegi ezivuthuluka ziphele ekuhambeni kwexesha.
Ehlabathini
I-inshorensi ilahlekelwa yimali emalunga ne-R450 bhiliyoni ngonyaka ngenxa yeentlekele zemvelo. Le lahleko iye yaphindaphindeka kabini rhoqo emva kweminyaka elishumi ukususela ngeminyaka yee-1980, ngenxa yokunyuka kwamaxabiso.


text:
Kutheni AmaNgqina KaYehova Engabandakanyeki Kwiipolitiki?
AmaNgqina kaYehova akabandakanyeki kwiipolitiki ngenxa yoko kufundiswa yiBhayibhile. Asigayi voti, asivoteli maqela ezopolitiko ibe asibandanyeki kwizinto ezinento yokwenza nokutshintsha oorhulumente. Sikholelw’ ekubeni iBhayibhile inezizathu ezivakalayo ngokwenjenjalo.
Silandela umzekelo kaYesu, owalayo ukunikwa isikhundla kwezopolitiko. (Yohane 6:15) Wafundisa abafundi bakhe ukuba ‘bangabi yonxalenye yehlabathi’ ibe wayenza yacaca into yokungabandakanyeki kwezopolitiko.—Yohane 17:14, 16; 18:36; Marko 12:13-17.
Sinyaniseke kuBukumkani bukaThixo, uYesu awathetha ngabo xa wayesithi: “Ezi ndaba zilungileyo zobukumkani ziya kushunyayelwa kuwo wonke umhlaba omiweyo.” (Mateyu 24:14) Njengabameli boBukumkani bukaThixo, sivakalisa ukuza kwabo. Ngenxa yoko, asibandakanyeki kwimicimbi yezopolitiko yawo onke amazwe kuquka eli sihlala kulo.—2 Korinte 5:20; Efese 6:20.
Ngenxa yokuba singabandakanyeki kwezopolitiko, sithetha ngokukhululekileyo nabo bonke abantu abakwiipolitiki ngeendaba ezilungileyo zoBukumkani bukaThixo. Sibonisa ngamazwi nangezenzo ukuba sithembele kuBukumkani bukaThixo ukuba bucombulule iingxaki zehlabathi.—INdumiso 56:11.
Ekubeni siphepha iyantlukwano zezopolitiko, simanyene ehlabathini lonke. (Kolose 3:14; 1 Petros 2:17) Ngokwahlukileyo, amalungu eecawa abandakanyekayo kwezopolitiko aba ziintlaba zahlukane.—1 Korinte 1:10.
Ukuhlonela oorhulumente. Nangona singabandakanyeki kwezopolitiko, siyamhlonela urhulumente welizwe esikulo. Oko kuvumelana nomyalelo weBhayibhile othi: “Yonke imiphefumlo mayiwathobele amagunya awongamileyo.” (Roma 13:1) Siyawuthobela umthetho, sihlawule irhafu ibe siyasebenzisana nemigudu karhulumente yokunceda abahlali. Kunokuba sibandakanyeke ekubhukuqweni kukarhulumente, sithobela isiluleko seBhayibhile sokuthandazela “ookumkani nabo bonke abo bakwizikhundla eziphakamileyo,” ngokukodwa xa kufuneka benze izigqibo ezichaphazela inkululeko yethu yonqulo.—1 Timoti 2:1, 2.
Siyalihlonela ilungelo labanye abantu lokuzenzela izigqibo ngemibandela yezopolitiko. Ngokomzekelo, asiphazamisi xa kukho unyulo okanye siphazamise abo bakhetha ukuvota.
Ngaba ukungabandakanyeki kwezopolitiko kwamaNgqina yinto yezi mini? Akunjalo. Abapostile namanye amaKristu enkulungwane yokuqala nawo ayengabandakanyeki kwezopolitiko. Incwadi ethi, Beyond Good Intentions ithi: “Nangona ekholelwa ukuba ayemele awahlonele amagunya alawulayo, la maKristu enkulungwane yokuqala ayengayikholelwa into yokuba afanele abandakanyeke kwezopolitiko.” Ngokufanayo, incwadi ethi, On the Road to Civilization ithi, amaKristu amandulo “ayengazifuni izikhundla zezopolitiko.”
Ngaba ukungabandakanyeki kwethu kwezopolitiko kuyingozi kurhulumente? Akunjalo. Singabemi abathand’ uxolo ibe akukho nto abasemagunyeni abamele bayoyike. Makhe sithethe ngengxelo ka-2001 yeNational Academy of Sciences yaseUkraine. Ithetha ngokungabandakanyeki kwethu kwezopolitiko, le ngxelo ithi: “Namhlanje abanye basenokungayithandi indlela enza ngayo amaNgqina kaYehova; ukungathath’ icala kwawo kwabangela ukuba urhulumente wamaNazi nowamaKomanisi angawaginyi ncam.” Sekunjalo, nakuba ayecinezelwa kwiSoviet, amaNgqina “ayengabemi ababeqhubeka bethobela umthetho. Ayenyanisekile ngoxa ayesebenza ezifama nakwimizi-mveliso ibe ayengeyongozi kurhulumente wamaKomanisi.” Ngokufanayo namhlanje, iinkolelo zamaNgqina kaYehova “aziyongozi nakowuphi na urhulumente.”
Funda Okungakumbi
Kutheni AmaNgqina KaYehova Engayi Emfazweni?
Ehlabathini lonke amaNgqina kaYehova aziwa ngokungafuni ukungenelela iimfazwe. Khawufunde ukuba kutheni sisaziwa ngolu hlobo.
Xa Kukho Intlekele, Uthando Lusiqhubela Esenzweni
Kumazwe amaninzi, amaNgqina kaYehova anikela uncedo olufunekayo.


text:
Isifundo 5
Yintoni Onokuyilindela Kwiintlanganiso Zethu?
Abantu abaninzi baye bayeka ukuhamba icawa ngenxa yokuba abazifumani iimpendulo kweyona mibuzo ibalulekileyo abanayo okanye intuthuzelo. Ngoko ke, kutheni ufanele uye kwiintlanganiso zamaNgqina kaYehova? Yintoni oza kuyifumana apho?
Uvuyo lokuba kunye nabantu abanothando. Ngenkulungwane yokuqala, kwasekwa amabandla apho amaKristu ayeza kunqula uThixo, afunde iZibhalo aze akhuthazane. (Hebhere 10:24, 25) Apho ayeziva ekhululekile kunye nabahlobo bokwenene—abazalwana bawo abangamaKristu. (2 Tesalonika 1:3; 3 Yohane 14) Silandela loo mzekelo wawo yaye nathi siyavuya.
Ingenelo yokufunda indlela yokusebenzisa imigaqo yeBhayibhile. Njengokuba kwakunjalo ngamaxesha okubhalwa kweBhayibhile, amadoda, abafazi kunye nabantwana bahlanganisana ndawonye. Abafundisi abafanelekayo basebenzisa iBhayibhile ukuze basincede siqonde indlela esinokuyisebenzisa ngayo imigaqo yayo ebomini bethu. (Duteronomi 31:12; Nehemiya 8:8) Wonk’ umntu unokuba negalelo kwiingxubusho ezenziwa nabaphulaphuli nasekuculeni, ebonisa ithemba esinalo njengamaKristu.—Hebhere 10:23.
Ukholo lwakho kuThixo luza komelezwa. Umpostile uPawulos waxelela elinye ibandla oku: “Kuba ndilangazelela ukunibona, . . . ukuze sikhuthazane elukholweni, olwenu kunye nolwam.” (Roma 1:11, 12) Xa sikunye namanye amaKristu kwiintlanganiso ukholo lwethu luyomelela size sizimisele ngakumbi ukuphila ngemigaqo yeBhayibhile.
Kutheni ungakhe uziphe ixesha uye kuzibonela oku kwiintlanganiso zethu? Uya kwamkelwa ngobubele. Kungenwa simahla—akukho nkongozelo.
Nguwuphi umzekelo esiwuxelisayo kwiintlanganiso zebandla?
Singenelwa njani ngokuya kwiintlanganiso zamaKristu?
Funda Okungakumbi
Yintoni Eyenzekayo EHolweni YoBukumkani?
Khawukhe ungene ngaphakathi.
Iintlanganiso Zebandla ZamaNgqina KaYehova
Khangela indawo esihlanganisana kuyo nendlela esinqula ngayo.


text:
Ibali 80: Abantu BakaThixo Bayemka EBhabhiloni
SEKUDLULE phantse iminyaka emibini okokoko iBhabhiloni yathinjwa ngamaMedi namaPersi. Yaye khangela okwenzekayo ngoku! Ewe, amaSirayeli ayemka eBhabhiloni. Akhululeke njani? Ngubani owakhululeyo?
NguKoreshi, ukumkani wasePersi owakhululeyo. Kwakudala ngaphambi kokuzalwa kukaKoreshi, uYehova wathi umprofeti wakhe uIsaya makabhale athi ngaye: ‘Uya kwenza konke endithanda ukwenze. Uya kuvulelwa amasango ukuba uthimbe isixeko.’ Yaye okunene uKoreshi wayithimba iBhabhiloni. AmaMedi namaPersi angena ebusuku esixekweni ngamasango awayeshiywe evuliwe.
Kodwa kwakhona umprofeti kaYehova uIsaya wathi uKoreshi wayeya kukhupha umyalelo wokuba iYerusalem netempile yayo zakhiwe kwakhona. Wawukhupha na lo myalelo uKoreshi? Ewe. UKoreshi uthi kumaSirayeli: ‘Hambani ngoku niye eYerusalem nize nakhe itempile kaYehova, uThixo wenu.’ Yaye ke la maSirayeli asendleleni yokuya kwenza loo nto.
Kodwa asingawo onke amaSirayeli aseBhabhiloni anokuhamba uhambo olude ukubuyela eYerusalem. Luhambo olude gqitha olumalunga nama-800 eekhilomitha yaye abaninzi sebaluphele abanye bayagula, ngoko abanakukwazi ukuhamba umgama omde ngolo hlobo. Yaye kukho ezinye izizathu zokuba abanye abantu bangahambi. Kodwa uKoreshi uthi kwabo bangahambiyo: ‘Nikelani isilivere negolide nezinye izipho kubantu abagodukayo ukuya kwakha iYerusalem netempile yayo.’
Ngoko, kunikelwa izipho ezininzi kula maSirayeli asendleleni yawo esinge eYerusalem. Kwakhona, uKoreshi uwanika izitya neendebe ezathatyathwa nguKumkani uNebhukadenetsare etempileni kaYehova xa wayetshabalalisa iYerusalem. Abantu banezinto ezininzi abagoduka nazo.
Emva kweenyanga ezimalunga nezine zohambo, amaSirayeli afika eYerusalem kanye ngexesha. Sele kuyiminyaka engama-70 ukususela ekutshatyalalisweni kwesixeko, yaye ilizwe lashiywa lingenabantu. Kodwa nangona amaSirayeli ngoku ebuyele elizweni lawo ajamelana namaxesha anzima, njengokuba siza kufunda ngokulandelayo.
Isaya 44:28; 45:1-4; Ezra 1:1-11.
Imibuzo
- Njengoko kubonisiwe kulo mfanekiso, enza ntoni la maSirayeli?
- UKoreshi wasizalisekisa njani isiprofeto sikaYehova ngoIsaya?
- UKoreshi uthini kumaSirayeli angenakukwazi ukubuyela eYerusalem?
- UKoreshi ubanika ntoni abantu ukuba babuyele nayo eYerusalem?
- AmaSirayeli athabatha ixesha elide kangakanani ukubuyela eYerusalem?
- Kudlule iminyaka emingaphi emva kokuba ilizwe lingenabantu?
Imibuzo eyongezelelekileyo
- Funda uIsaya 44:28 nesama-45:1-4.
UYehova wakugxininisa njani ukuqiniseka kokuzaliseka kwesiprofeto esiphathelele uKoreshi? (Isa. 55:10, 11; Roma 4:17)
Isiprofeto sikaIsaya esingoKoreshi siwabonisa njani amandla anawo uYehova uThixo okulixela kusengaphambili ikamva? (Isa. 42:9; 45:21; 46:10, 11; 2 Pet. 1:20)
- Funda uEzra 1:1-11.
Silandela umzekelo wabo bangazange bakwazi ukubuyela eYerusalem, namhlanje ‘sinokuzomeleza njani izandla’ zabo bakwaziyo ukungenelela inkonzo yexesha elizeleyo? (Ezra 1:4, 6; Roma 12:13; Kol. 4:12)


text:
Chapter 1
1 Ke kaloku kwakukho ndoda ithile yaseRama, umTsofi, yakweleentaba lakwaEfrayim, egama belinguElikana, unyana kaYeroham, unyana kaElihu, unyana kaTohu, unyana kaTsufi, wakwaEfrayim.
2 Yayinabafazi ababini; igama lomnye lalinguHana, igama lowesibini linguPenina; uPenina ke wayenabantwana, uHana yena engenabantwana.
3 Indoda leyo ibinyuka ivela emzini wayo iminyaka ngeminyaka, iye kunqula, ibingelele kuYehova wemikhosi eShilo. Babekhona ke oonyana bakaEli ababini, ooHofeni noPinehasi, ababingeleli bakaYehova.
4 Kwathi ngemini awabingelela ngayo uElikana, wamnika uPenina umkakhe, noonyana bakhe bonke, neentombi zakhe, izabelo.
5 Ke uHana wamnika isabelo sabantu ababini, ngokuba ebemthanda uHana; ke uYehova ebesivalile isizalo sakhe.
6 Waza umkhweleteli wakhe wamana emchunuba, ukuze ade acunuke; ngokuba uYehova ebesivalile isizalo sakhe.
7 Wenjenjalo uElikana iminyaka ngeminyaka, xa wenyukayo ukuya endlwini kaYehova; wenjenjalo uPenina ukumqumbisa; uHana walila, akadla.
8 Wathi uElikana umyeni wakhe kuye, Hana, ulilelani na? Yini na ukuba ungadli? Yini na ukuba ibe mbi intliziyo yakho? Andilungile na kuwe ngaphezu koonyana abalishumi?
9 Wesuka uHana emveni kokuba bedlile eShilo, emveni kokuba besele. Ke kaloku uEli umbingeleli wayeleli esilalweni ngasemgubasini webhotwe likaYehova.
10 Wawukrakra umphefumlo kaHana, wathandaza kuYehova, wasitsho isililo.
11 Wabhambathisa ngesibhambathiso, wathi, Yehova wemikhosi, ukuba uthe wazikhangela ukuzikhangela oku iintsizi zomkhonzazana wakho, wandikhumbula, akwamlibala umkhonzazana wakho, wamnika umkhonzazana wakho umntwana oyindoda: ndomnika uYehova yonke imihla yobomi bakhe; isitshetshe sokucheba asiyi kusondezwa entlokweni yakhe.
12 Kwathi, ekuthandazeni kwakhe uzungu phambi koYehova, uEli wawugqala umlomo wakhe.
13 Ke yena uHana wayethethela entliziyweni yakhe, kubebezela imilebe yomlomo wakhe yodwa, ilizwi lakhe lingavakali; uEli waba uyanxila.
14 Wathi uEli kuye, Koda kube nini na unxila? Yisuse iwayini yakho kuwe.
15 Waphendula uHana, wathi, Hayi, nkosi yam, ndingumfazi omoya unobunzima, andiselanga wayini nasiselo sinxilisayo; ndiphalaza umphefumlo wam phambi koYehova.
16 Musa ukumbalela umkhonzazana wakho ekuthini yintombi yetshijolo; ngokuba unangoku ndithethe ngobuninzi bokukhalaza kwam nokuqunjiswa kwam.
17 Waphendula uEli, wathi, Hamba unoxolo; uThixo kaSirayeli makakunike isicelo sakho osicelileyo kuye.
18 Wathi ke yena, Umkhonzazana wakho lo makababalwe nguwe. Wahamba indlela yakhe umfazi lowo, wadla, ababa samatsha ubuso bakhe.
19 Bavuka kusasa ngengomso, baqubuda phambi koYehova, babuya, bangena endlwini yabo eRama. UElikana wamazi uHana umkakhe; uYehova wamkhumbula.
20 Kwathi ukufezeka kwemila, wamitha uHana, wazala unyana, wamthiya igama elinguSamuweli, esithi, Kungokuba ndamcelayo kuYehova.
21 Yenyuka indoda leyo inguElikana nendlu yayo yonke, ukuba ibingelele kuYehova umbingelelo womnyaka, inesibhambathiso sayo.
22 Ke yena uHana akanyukanga; ngokuba wathi kwindoda yakhe, Kokha kulunyulwe umntwana, ndandule ke ukumzisa abonakale phambi koYehova, alale khona kude kuse ephakadeni.
23 Wathi uElikana indoda yakhe kuye, Yenza okulungileyo emelweni akho; lala ude umlumle; ke uYehova makalimise ilizwi lakhe. Walala ke umfazi, wanyisa unyana wakhe wada wamlumla.
24 Wenyuka naye, akuba emlumle, eneenkunzi ezintathu ezintsha, ne-efa yomgubo, nentsuba yewayini, wamsa endlwini kaYehova eShilo, umntwana lowo esemncinane.
25 Bayixhela inkunzi entsha, bamsa umntwana kuEli.
26 Wathi, Camagu, nkosi yam! Uleli nje umphefumlo wakho, nkosi yam, ndingulaa mfazi wayemi kuwe apha, ethandaza kuYehova.
27 Ndandithandazela lo mntwana; undinikile ke uYehova isicelo sam endandisicela kuye;
28 nam ndiya kumenza oceliweyo kuYehova; yonke imihla yokubakho kwakhe, woba ngoceliweyo kuYehova. Wamnqula khona uYehova.


text:
1:1 UPetros, umpostile kaYesu Kristu, ubhalela abanyuliweyo abangabaphambukeli kwiintsali ezikwelasePonto, kwelaseGalati, kwelaseKapadoki, kwelaseAsiya, nakwelaseBhitini,
1:2 abanyuliweyo ngokokwazi kwenxa engaphambili kukaThixo uYise, ebungcweleni boMoya, kuse ekululameleni nasekufefweni kwegazi likaYesu Kristu: uthi, Makwandiswe kuni ubabalo noxolo.
1:3 Makabongwe uThixo, uYise weNkosi yethu uYesu Kristu, othe ngokobuninzi benceba yakhe, wasizala ngokutsha, ukuba sibe nethemba eliphilileyo ngokuvuka kukaYesu Kristu kwabafileyo;
1:4 sibe nelifa elingenakonakala, elingenakudyobheka, elingenakuguga, eniligcinelweyo emazulwini,
1:5 nina bathe ngamandla kaThixo ngokholo balondolozelwa elusindisweni, olulungiselwe ukutyhilwa ngexesha lokugqibela.
1:6 Enigcoba ngalo, nokuba nithe naba buhlungu umzuzwana ngoku, ukuba nimelwe kuko, phakathi kwezilingo ngezilingo;
1:7 ukuze ukucikideka kokholo lwenu kufunyanwe kunqabile kakhulu, ngaphezu kwegolide le itshabalalayo, noko icikidwa ngomlilo; kuse kuyo indumiso nembeko nozuko ekutyhilekeni kukaYesu Kristu.
1:8 Enithe, ningambonanga nje, namthanda; enithi ke nikholwa kuye, noko ngoku ningamboniyo, nigcobe ngovuyo olungathethekiyo, oluzukisiweyo;
1:9 nisamkela isiphelo sokholo lwenu, usindiso ke lwemiphefumlo yenu.
1:10 Usindiso abathe babuzisa, baphengulula kunene ngalo abaprofeti, ababeprofeta ngalo ubabalo olwamiselwa nina;
1:11 bephengulula ukuba wayesalatha xesha lini na, linjani na, uMoya kaKristu, awayezingqinela kubo ngenxa engaphambili iintlungu ezamiselwa uKristu, nozuko oluya kuzilandela.
1:12 Abatyhilelwayo ukuba abazilungiseleli bona ngokwabo; bazilungiselela thina ke, izinto enizityelweyo ngoku ngabo banishumayezayo iindaba ezilungileyo ngoMoya oyiNgcwele, owathunywa evela emazulwini; izinto ke ezo ezizinqwenelayo izithunywa zezulu ukuqondela kuzo.
1:13 Ngoko, bhinqani izinqe zengqondo yenu, ninobungcathu, niluthembe ngokugqibeleleyo ubabalo oluziswa kuni ekutyhilekeni kukaYesu Kristu;
1:14 ngokwabantwana bolulamo, ningamilisi okweenkanuko zangaphambili ekungazini kwenu;
1:15 nithi ke, ngokokwalowo ungcwele wanibizayo, nibe ngcwele nani ngokwenu kuyo yonke ihambo.
1:16 Ngenxa enokuba kubhaliwe kwathiwa, Yibani ngcwele, ngokuba ndingcwele mna.
1:17 Kanjalo, ukuba nimnqula ngokoYihlo, lowo ugweba ngokowalowo umsebenzi, engakhethi buso, lihlaleni ixesha lokuphambukela kwenu apha nizoyikela;
1:18 nisazi nje ukuba anihlawulelwanga nikhululwe ngazinto zinakonakala, oozisilivere noozigolide, kuyo ihambo yenu engento, enayinikelwayo ngooyihlo.
1:19 Kwakungegazi elinqabileyo likaKristu, njengelemvana engenasiphako, engenabala;
1:20 owaziwayo ngenxa engaphambili okunene, ngaphambi kokusekwa kwehlabathi, kodwa wabonakalaliswa ekugqibeleni kwamaxesha la ngenxa yenu, nina nikholwayo ngaye kuThixo,
1:21 owamvusayo kwabafileyo, wamzukisa, ngokokuze ukholo lwenu nethemba lenu libe kuThixo.
1:22 Niyenze nyulu nje imiphefumlo yenu ngokuyilulamela inyaniso ngoMoya, kuse ekuthandeni abazalwana okungenaluhanahaniso, thandanani ngenyameko, ngokwasentliziyweni ehlambulukileyo;
1:23 nizelwe nje ngokutsha, kungengokwasembewini enokonakala, kungokwasembewini engenakonakala, ngelizwi likaThixo eliphilileyo, elihleliyo ngonaphakade.
1:24 Ngenxa enokuba Yonke inyama injengengca, Nabo bonke ubuqaqawuli bomntu bunjengentyantyambo yengca. Ingca iyoma, ivuthuluke nentyantyambo yayo;
1:25 Ke lona ilizwi leNkosi lihleli ngonaphakade. Elo ke leli lizwi lashunyayelwayo kuni ngeendaba ezilungileyo.
2:1 Ngoko, nilulahlile nje lonke ulunya, nayo yonke inkohliso, nokuhanahanisa, nomona, nako konke ukuthetha okubi, walangazeleleni,
2:2 ngokweentsana ezisandula ukuzalwa, amasi angawelizwi, angenankohliso, ukuze nikhule ngawo;
2:3 ukuba okunene nikuvile, ukuba iNkosi inobubele.
2:4 Nisiza nje kuyo, ililitye eliphilileyo, licekisiwe okunene ngabantu, kodwa linyuliwe nguThixo, linqabile:
2:5 nani ngokwenu, njengamatye aphilileyo, yakhekani nibe yindlu eyiyeyomoya, isibingeleli esingcwele sokunyusa imibingelelo eyiyeyomoya, eyamkeleka kakuhle kuye uThixo ngoYesu Kristu.
2:6 Kungoko ikhoyo nokubakho esibhalweni indawo ethi, Yabona, ndibeka eZiyon ilitye lembombo, elinyuliweyo, elinqabileyo; Lowo ukholwayo kuye akayi kukha adaniswe.
2:7 Kuni ngoko bakholwayo, liyimbeko; ke kwabangevayo, Ilitye abalicekisayo abakhi, Lelona laba yintloko yembombo,
2:8 Ilitye ke lokuwisa, iliwa ke lokukhubekisa, kwabo bakhubekayo, bengaliva ilizwi; into ke leyo abamiselwe nokumiselwa yona.
2:9 Ke nina nisisizukulwana esinyuliweyo, isibingeleli esibukumkani, uhlanga olungcwele, abantu abayinqobo, ukuze nivakalise isidima salowo wanibizayo ukuba niphume ebumnyameni, ningene ekukhanyeni kwakhe okungummangaliso;
2:10 enanifudula ningebantu, ke ngoku ningabantu bakaThixo; enaningenzelwanga nceba, ke ngoku nenzelwe inceba.
2:11 Zintanda, ndiyanivuselela njengabaphambukeli nabasemzini, ukuba nikhumke ezinkanukweni ezizezenyama, zona ziwuphumele umkhosi umphefumlo.
2:12 Ihambo yenu mayibe ntle phakathi kweentlanga; ukuze kulo nto bathetha okubi ngani, ngathi ningabenzi bokubi, bathi ngokubona imisebenzi yenu emihle, bamzukise uThixo ngomhla wokuvelelwa.
2:13 Wuthobeleni ngoko wonke ummiso ongowomntu, ngenxa yayo iNkosi; nokuba ngukumkani, njengowongamileyo;
2:14 nokuba ngabalawuli, njengabathunyiweyo nguye, ukuze baphindezele okunene kubenzi bokubi, badumise abenzi bokulungileyo.
2:15 Ngokuba ukuthanda kukaThixo kukuba nithi, ngokwenza okulungileyo, nibethe ithi cwaka intswela-kwazi yabantu abaziintsweli-kuqonda;
2:16 nithi ningabakhululekileyo nje, ningabi ngabayenza inkululeko ibe sisigqubuthelo sobubi; nibe ngabakhonzi bakathixo.
2:17 Bekani abantu bonke. Thandani isizalwana. UThixo moyikeni. Ukumkani mbekeni.
2:18 Nina zicaka, bathobeleni ninako konke ukoyika abanikhonzisayo, ingabi ngabalungileyo nabathantamisayo bodwa, ibe kwanabagwenxa.
2:19 Kuba oku kuyabuleleka, ukuba umntu uthwala iintsizi, ngenxa yokumazi uThixo, eve ubunzima esoniwa.
2:20 Kuba kuya kuba ludumo luni na, ukuba ninyamezele nakuntlithwa nisona? Ke ukuba nithi, nisenza okulungileyo, nive ubunzima, nize ninyamezele, oko kuyabuleleka kuThixo.
2:21 Kuba nabizelwa oko; ngokuba noKristu weva ubunzima ngenxa yethu, esishiya nomzekelo, ukuze silandele emkhondweni wakhe:
2:22 ongenzanga sono, ekungafunyanwanga nkohliso emlonyeni wakhe;
2:23 obesithi, etshabhiswa, angaphindezeli atshabhise, athi esiva ubunzima, angaphindezeli asongele; ke ubeyekele kulowo ugwebayo ngokobulungisa;
2:24 owathi ngokwakhe, izono zethu wazithwala ngomzimba wakhe emthini, ukuze sithi, sifile ngakwizono, siphilele ebulungiseni; omivumbo yakhe naphiliswa ngayo.
2:25 Kuba beninjengezimvu zilahlekile, koko nisuke ngoku nabuyela kuye uMalusi noMveleli wemiphefumlo yenu.
3:1 Ngokunjalo, nina bafazi, wathobeleni awenu amadoda, ukuze kuthi, nokuba kukho kuwo angalivayo ilizwi, athi ngehambo yabafazi, lingekho ilizwi, azuzeke;
3:2 ebonela ihambo yenu enyulu, enoloyiko.
3:3 Ukuhomba kwenu makungabi kokwangaphandle, kokulukwa kweenwele, nokunxitywa kwegolide, nokwambathwa kweengubo;
3:4 makube kokomntu ofihlakeleyo wentliziyo, ovethe ukungonakali, umoya onobulali, ozolileyo, oxabiso likhulu emehlweni kaThixo.
3:5 Kuba babefudula besenjenjalo abafazi abangcwele, abo babemthembile uThixo, ukuhomba kwabo, bewathobele awabo amadoda;
3:6 njengokuba uSara wamlulamelayo uAbraham, embiza ngokuthi yinkosi; eningabantwana bakhe nina, nakuba nisenza okulungileyo, ningoyiki nto yethusayo.
3:7 Ngokunjalo, nina madoda, hlalani nabo ngokokwazi, nimbeka umfazi, njengesona sitya siethe-ethe, njengeendlalifa kunye nani zobabalo lobomi, ukuze imithandazo yenu ingathinteleki.
3:8 Elokugqiba, cingani nto-nye nonke, velanani, thandanani njengabazalwana, yibani nemfesane kakhulu, yibani nobubele.
3:9 Ningabuyekezi ububi ngobubi, nokutshabhisa ngokutshabhisa; kanye ke sikelelani, nisazi ukuba nabizelwa oku, ukuze niyidle ilifa intsikelelo.
3:10 Kuba Lowo unga angathanda ubomi, Ayibone imihla elungileyo, Makaluphezise ulwimi lwakhe ebubini, Nomlomo wakhe ungathethi inkohliso;
3:11 Makaphambuke ebubini, enze okulungileyo; Makafune uxolo, aluphuthume.
3:12 Ngokuba amehlo eNkosi aphezu kwamalungisa, Neendlebe zayo zisingisele esikhungweni sawo; Ke ubuso beNkosi buphezu kwabenza okubi.
3:13 Kananjalo ngubani na yena owonona, ukuba nithe naba ngabalandeli bokulungileyo?
3:14 Nokuba nithe neva ubunzima ngenxa yobulungisa, ninoyolo; musani ukoyika ngokoyikisa kwabo, ningakhathazeki nokukhathazeka.
3:15 INkosi ke uThixo yingcwaliseni ezintliziyweni zenu, nihlale ke nikulungele ukuziphendulela kumntu wonke obuzayo kuni ilizwi, ngalo ithemba elingaphakathi kwenu, ninobulali noloyiko;
3:16 ninesazela esilungileyo, ukuze kuloo nto banithethela okubi, ngathi ningabenzi bokubi, badane abo bayigxekayo ihambo yenu elungileyo kuKristu.
3:17 Ukuba ke kungaba kukuthanda kukaThixo ukuba nive ubunzima, okona kunilungeleyo kukubuva nisenza okulungileyo, kunokubuva nisenza okubi.
3:18 Ngokuba noKristu wabuva kwakanye ubunzima ngenxa yezono, ilungisa lisiva ubunzima ngenxa yabangemalungisa, ukuze asisondeze kuye uThixo; ebulewe okunene esenyameni, kodwa edliswe ubomi ekuwo umoya.
3:19 Awathi ekuwo, waya washumayela koomoya abasekukhonkxweni,
3:20 ababefudula bengeva, xenikweni ukuzeka kade umsindo kukaThixo kwakulindile ngemihla kaNowa, kwakubon ukuba kulungiswa umkhombe, ekwasindiselwa kuwo imiphefumlo embalwa, oko kukuthi esibhozo, ngamanzi.
3:21 Olusisindisayo ngawo nathi ngoku ubhaptizo ngokomfuziselo; olungekuko ukulahla ubunyhukunyhuku benyama; olukukubuzisa kuThixo kwesazela esilungileyo, ngokuvuka kukaYesu Kristu;
3:22 osekunene kukaThixo, eye emazulwini, kwakubon ukuba kuthotyelwe phantsi kwakhe izithunywa zezulu, noomagunya, namandla.
4:1 Ekubeni ngoko uKristu eve ubunzima ngenxa yethu esenyameni, xhobani nani kwaloo ngcingane; ngokuba lowo uve ubunzima esenyameni, ukhunyulwe ekoneni;
4:2 ukuze ixesha eliseleyo enyameni ningabi saliphilela ezinkanukweni zabantu, niliphilele ekuthandeni kukaThixo.
4:3 Kuba lisanele ixesha elidluleyo lokuphila kwethu, esasisenza ukuthanda kweentlanga, sasihamba nje eburheletyweni, ezinkanukweni, ekutshisweni yiwayini, ezindywaleni, emithayini, nasekukhonzeni izithixo, okungekhona esikweni;
4:4 abathe nqa ngako ukuba ningabaleki kunye nabo, ukuya kwakuwo loo melelo wokuzibhubhisa, benyelisa;
4:5 abaya kuphendula kulowo ulungele ukugweba abaphilileyo nabafileyo.
4:6 Kuba ngenxa yoku zashunyayelwa iindaba ezilungileyo nakwabafileyo, ukuze bagwetywe okunene ngokwabantu besenyameni, kodwa badle ubomi ngokukaThixo, bekuwo umoya.
4:7 Ke kaloku ukuphela kwezinto zonke kusondele. Yibani nesidima ngoko, nibe nobungcathu, ukuba nithandaze.
4:8 Ngaphezu kweento zonke ke, yibani nothandano olunyamekileyo, ngokuba uthando luya kugubungela inkitha yezono.
4:9 Bukanani, ningenakukrokra.
4:10 Yithini elowo, njengoko wasamkelayo isipho sokubabalwa, nilungiselelane ngaso, njengamagosa amahle obabalo ngobabalo lukaThixo.
4:11 Ukuba umntu uyathetha, makathethe ngokwezihlabo zikaThixo; ukuba umntu uyalungiselela, makalungiselele ngokwasekomeleleni akuphiwa nguThixo, ukuze ezintweni zonke azukiswe uThixo ngoYesu Kristu, elulolwakhe uzuko namandla, kuse emaphakadeni asemaphakadeni. Amen.
4:12 Zintanda, musani ukuwuthela nqa umlilo okhoyo phakathi kwenu wokunilinga, ngathi nihlelwa yinto yokuthelwa nqa.
4:13 Yithini, njengoko ningamadlelane ngeentlungu zikaKristu, nivuye; ukuze, nasekutyhilekeni kobuqaqawuli bakhe, nivuye nigcoba.
4:14 Ukuba niyangcikivwa ngenxa yegama likaKristu, ninoyolo; ngokuba uMoya wozuko nokaThixo uphumle phezu kwenu; ngokukokwabo okunene uyanyeliswa, kodwa ngokukokwenu uyazukiswa.
4:15 Makungabikho ke bani kuni uva ubunzima ngokombulali, nangokwesela, nangokomenzi wobubi, nangokovelela izinto angatheni nazo.
4:16 Ukuba ke ubani uva ubunzima ngokuba engumKristu, makangadani; makamzukise ke uThixo ngaloo ndawo.
4:17 Ngokuba lixesha lokuba ugwebo luqale ngendlu kaThixo. Ukuba ke luqala ngathi, koba yintoni na ukuphela kwabo bangazivayo iindaba ezilungileyo zikaThixo?
4:18 Kanjalo ukuba nelungisa eli lisindiswa ngenkankulu, ongahloneli Thixo nongumoni woba phi na?
4:19 Ngoko ke abo babuvayo ubunzima ngokokuthanda kukaThixo, mabayiyaleze kuye imiphefumlo yabo, enguMdali othembekileyo ekwenzeni okulungileyo.
5:1 Amadoda amakhulu la aphakathi kwenu ndiyawavuselela, ndikwayindoda enkulu kunye nawo, nengqina leentlungu zikaKristu, nedlelane nawo ngobuqaqawuli obuza kutyhileka.
5:2 Waluseni umhlambi kaThixo ophakathi kwenu, niwuvelela, kungengakunyanzelwa, makube ngokokuzithandela; kungengenxa yenzuzo embi, makube ngokuthumekelela;
5:3 kungabi njengabazigagamelayo izahlulo zawo, yibani yimizekelo kumhlambi.
5:4 Nothi, akubonakala uMalusi oyintloko, nisifumane isithsaba salo uzuko esingabuniyo.
5:5 Ngokunjalo, nina manci, wathobeleni amadoda amakhulu. Thobelanani nonke ke, ninxibe ukuthobeka kwentliziyo; ngokuba uThixo uyabachasa abanekratshi, abababale ke abazithobileyo.
5:6 Zithobeni ngoko ngaphantsi kwesandla esinamandla sikaThixo, ukuze aniphakamise ngexesha elifanelekileyo.
5:7 Lonke ixhala lenu liphoseni phezu kwakhe, ngokuba yena enikhathalele.
5:8 Yibani nobungcathu, phaphani; ngokuba ummangaleli wenu, uMtyholi, uhamba njengengonyama egqumayo, efuna ubani angamginyayo;
5:9 mchaseni lowo, nizimasekile elukholweni, nisazi ukuba kwaezo ntlungu ziyenzeka kubo abazalwana benu abasehlabathini.
5:10 Ke kaloku uThixo walo lonke ubabalo, owasibizelayo eluzukweni lwakhe olungunaphakade, sikuKristu Yesu, wanga angathi ngokwakhe, nakuba nive ubunzima umzuzwana, anilungise nigqibelele, anizimase, anomeleze, anisekele.
5:11 Kuye makubekho uzuko namandla, kuse emaphakadeni asemaphakadeni. Amen.
5:12 NgoSilvano, umzalwana othembekileyo, njengoko ndicinga ngako, ndibhale kuni ngokufutshane, ndivuselela, ndingqina ukuba olu lubabalo oluyinene lukaThixo, nimiyo kulo.
5:13 Liyanibulisa ibandla eliseBhabheli, elinyuliweyo kunye nani; noMarko unyana wam uyabulisa.
5:14 Bulisanani ngolwango lothando. Uxolo malube kuni nonke enikuKristu. Amen.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
17 UYehoshafati+ unyana wakhe walawula esikhundleni sakhe waza wasiqinisa isikhundla sakhe kwaSirayeli.
2 Wabeka imikhosi yamajoni kuzo zonke izixeko ezinqatyisiweyo zakwaYuda waza wabeka iinkampu zomkhosi kwilizwe lakwaYuda nakwizixeko zakwaEfrayim ezo uAsa uyise awazithimbayo.+
3 Waza uYehova waqhubeka enoYehoshafati,+ ngenxa yokuba wayehamba ezindleleni zangaphambili zikaDavide ukhokho wakhe+ yaye akazange afune ooBhahali.+
4 Kuba wafuna+ uTHIXO kayise waza wahamba ngomyalelo wakhe,+ akenza ngokwesenzo sikaSirayeli.+
5 UYehova waqhubeka ebumisela ngokuqinileyo ubukumkani esandleni sakhe;+ yaye wonke uYuda waqhubeka ezisa izipho+ kuYehoshafati, waba nobutyebi nozuko olukhulu.+
6 Intliziyo yakhe yaba nenkalipho ezindleleni+ zikaYehova, wasusa kwaneendawo eziphakamileyo+ kwanezibonda ezingcwele+ kwaYuda.
7 Ngonyaka wesithathu wokulawula kwakhe wathumela kwiinkosana zakhe, oko kukuthi, uBhen-hayili no-Obhadiya noZekariya noNetaneli noMikaya, ukufundisa kwizixeko zakwaYuda,
8 benabaLevi, uShemaya noNetaniya noZebhadiya noAsaheli noShemiramoti noYehonatan noAdoniya noTobhiya noTobhi-adoniya abaLevi, ababekunye nabo yayinguElishama noYehoram ababingeleli.+
9 Yaye bafundisa+ kwaYuda, benencwadi yomthetho kaYehova;+ bazijikeleza zonke izixeko zakwaYuda befundisa phakathi kwabantu.
10 Yaye ukunkwantya+ kuYehova kwabakho kubo bonke ubukumkani bamazwe awayemacala onke akwaYuda, abazange balwe nxamnye noYehoshafati.+
11 NakumaFilisti babekho abazisa kuYehoshafati izipho+ nemali njengonikelo.+ Ama-Arabhu+ amzisela imihlambi, amawaka asixhenxe anamakhulu asixhenxe eenkunzi zeegusha namawaka asixhenxe anamakhulu asixhenxe eenkunzi zeebhokhwe.+
12 UYehoshafati waqhubeka ehambela phambili ekhula+ ngokomlinganiselo owongamileyo; waqhubeka esakha iindawo ezinqatyisiweyo+ nezixeko ezingoovimba+ kwaYuda.
13 Waba nengeniso eninzi eyaba yeyakhe kwizixeko zakwaYuda; namadoda okulwa+ namakroti, namadoda anamandla,+ awayeseYerusalem.
14 Ezi yayizizigxina zabo ngokwezindlu zookhokho babo: KwaYuda iintloko zamawaka, uAdenahi intloko, yaye ababenaye yayingamakhulu amathathu amawaka amakroti, amadoda anamandla.+
15 Yaye phantsi kolawulo lwakhe kwakukho uYehohanan intloko, ababenaye yayingamakhulu amabini namawaka asibhozo.
16 Phantsi kolawulo lwakhe kwakukho uAmasiya unyana kaZikri owazinikela ngokuzithandela+ kuYehova, ababenaye apho yayingamakhulu amabini amawaka amakroti, amadoda anamandla.
17 KwaBhenjamin+ kwakukho uEliyada, ikroti, indoda enamandla, yaye ababenaye yayingamadoda angamakhulu amabini amawaka axhobe ngesaphetha nekhaka.+
18 Yaye phantsi kolawulo lwakhe yayinguYehozabhadi, amadoda awayenaye ayelikhulu elinamashumi asibhozo amawaka axhotyiselwe umkhosi.
19 Ngabo abo ababelungiselela ukumkani ngaphandle kwabo ukumkani wababeka kwizixeko ezinqatyisiweyo+ kulo lonke elakwaYuda.
Yithumele
Yithumele
2 Kronike 17
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=14&Chapter=17&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D14%26Chapter%3D17%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kukho amacandelo aphambili ezophando ngaphakathi kwesebe kwaye nophando lwenziwa ngentsebenziswano esondeleleneyo namashishini asekuhlaleni kwakunye nabalingane bamazwe ngamazwe.
Yila iisistim zokusasazwa kombane, oomatshini bombane abakhulu, kwakunye neziguquli zombane ezinamandla aphezulu. Fumanisa ukuba ingaba aphehlwa njani na amandla ombane kwizixhobo ezihlaziywa ngokutsha kwaye kuyilwa neenqwelo ezihamba ngamandla ebhetri.
Zibandakanye neziyilo zombane zemayikhroweyivu, uyilo lweanthena nelungu lwemayikhroweyivu, oozibuthe bombane bezibalo, i-superconducting nee-ultra-high speed kunye neesekethi ezihlangeneyo.
Funda ngokuba ziyilwa kwaye zakhiwa njani na iisistim zamanani kwakunye neekhompyutha ezincinci zokulawula phantse nasiphi na isixhobo, ukususela kwiisistim zokunkcenkceshela ngokuzenzekelayo ukuya kwiinqwelo-ntake eziziqhubayo kunye neesathelayithi ezijolise iikhamera zazo emhlabeni
IMiqondiso iquka intetho, amaza erediyo kwakuye nemifanekiso kamabona-kude – kwaye afumaneka kuyo yonke indawo! Funda ngendlela yokuziphatha kwemiqondiso nokusetyenziswa kweekhompyuta ukuyenza. Kwakhona uya kufunda ngokuba zakhiwa njani izincendisi zemathematika ekuqondeni ezi zinto.
Icandelo lweeSistim zeKhompyutha noLawulo liqhuba imisebenzi yophando okusisiseko ngaphakathi kwiLebhoretri yeSistim zoMbane (i-ESL). I-ESL yindawo yokuzalwa ye-SUNSAT, isathelayithi yokuqala yaseMzantsi Afrika. Yaba likhaya kuphando kwakunye nemisebenzi yophuhliso eyahlukeneyo ye-NRF Innovation Fund kwakunye neeprojekthi ze-dti THRIP. Uphando kweli candelo lujolise ubukhulu kwimfundo ngentshukumo kwakunye nolawulo iplatfom ezilawulayo umz. Iisathelayithi zasemhlabeni ezantsi, i-manned and unmanned fixed ne-rotary wing aircraft, iimoto zangaphantsi kwamanzi njl.
Uphando ngeesistim zamandla ombane lujolise ngokubanzi ekuphehleni, ukusasaza, uguqulo kwakunye nolawulo lwamandla ombane, ukuquka amandla ahlaziwayo. Abahlohli abathandathu abaqeshwe ngokupheleleyo benza icandelo laMandla oMbane kwakunye, bedibene noko nenani eliphezulu labafundi abasele benaso isidanga sokuqala, bazibandakanye kolu phando. Izibonelelo eziquka, phakathi kwezinye izinto, iiLebhoretri ezinkulu ezintathu zodidi lomhlaba zophando koomatshini abanamandla aphezulu kakhulu ombane ne-elekthroniki. Uvavanyo lungenziwa kwezi Lebhoretri kumandla kwakunye namandla ombane kumaqanaba afika ku-3 MW kwakunye no-400kV ngokwahlukeneyo.
Uphando kwiisistim zamandla ziquka umsebenzi wokubumba i-wideband kwakunye noqikelelo bobuninzi obungantshintshiyo kwimeko yesistim yamandla ngokusebenzisa isistim ezichongwa kubuchule. Ukwenziwa kwesixhobo semilinganiselo yokuchongwa kwesistim ye-wideband waveforms kwiisitim zokusasaza zevoltheji ephezulu zenza inxenye yolu phando. Njengomzekelo wento eyenziwayo, iqela elikhulu leeyunithi ezinkulu zejenereyitha zisandul’ ukuvavanyelwa iinjongo zochongo lwe-modelling and parameter ngokubambeneyo neKhomishini yokuBonelela ngoMbane yaseMzantsi Afrika (uEskom). Indlela iilowudi zombane ezimodelwa ngayo ibalulekile kuhlahlelo, umsebenzi noyilo lweenethiwekhi zesistim yamandla ombane, ngokungakumbi kwiindawo zasemaphandleni. Ukulowudwa kwe-modelling nobuntunu-ntunu belowudi yevoltheji yohlahlelo lwesistim yamandla ombane kufumana ingqwalaselo enkulu kuphando olungesistim yamandla ombane.
Uvavanyo lokusebenza kwentambo zombane ezinqanda umbane ungadluli ezenziwe ngemichako eyahlukeneyo kwimimandla engcolileyo lwenza inxalenye ebalulekileyo yophando lwevoltheji ephezulu. Umzekelo, cyclo-aliphatic insulators zobude obungalinganiyo zenziwe zanamandla kwisistishi sokuvavanya esingaseluxwemeni ukujonga ukwenzeka kokungcoliseka.
Iziguquli zamandla ombane zidlala indima ebalulekilelyo ekuguquleni nasekulawuleni amandla ombane. Uphando ngamandla enzululwazi ngesutswana elinesitsali-mbane elijikeleza umbindi we atom, ajolise ekuphuhliseni nasekulawuleni kobuchule bokuguqula amandla amatsha enzululwazi ngesutswana elinesitsali-mbane elijikeleza umbindi we atom, kwakunye nokusetyenziswa kwawo. Lento iquka uphando kwiziguquli ezikwizigaba ezininzi, iziguquli ezonga imali ze AC ukuya kwi AC, isinye ukuya kwisithathu zeziguquli zenqanam kwakunye neziguquli ze-matrix. Ukusetyenziswa kwezi ziguquli kuziifiltha ezisebenzayo, ulawulo lwevoltheji, uguqulo lohlaziyo lwamandla ombane kwakunye nokufakwa kombane emaphandleni. Umzekelo yi-3kV yefiltha esebenzayo/isixhobo sokudala esincedayo esitsalayo esisandul’ ukwakhiwa.
Uphando kwiidrayivu noomatshini bombane kujolise kukuyilwa okona kulungileyo kwakunye no lawulo olusisigxina lwesitsalane, ukonqena/kwala kwakunye ukwenziwa kwezixhobo zokuqhuba zomatshini ukuba zibe nombane ngokuzisondeza kwezinye ezinombane kwakunye nesistim zomashini abenza umbane.Ukuyilwa okona kulungileyo balemitshini luphumelela ngokusebenzisa igcalulo yesiqalelo esingenasiphelo kwakunye nokusetyenziswa ngcono kwee-algorithms.Oomatshini abenza umbane abanesigxina sesitsalane esitsha ayilwe kwaye andiswa, umzekelo, ukusetyenziswa kwamandla ahlaziyiweyo ngqo neesixhobo zokuqhuba esifana nomoya, i-hydro kwakunye namandla amaza. Ufundo bobude besibonelelo samandla anikezwa yinjini yokutsala umbane ye-Stirling iye yaqaliswa kutshanje. Enye into uphando elujongise kuyo zisistim zezixhobo zokuqhuba zokuhambisa umbane, esinjenge-in-wheel drives zeemoto zombane. Imoto yombane enxuseneyo yebhastile ibisandula kwakhiwa kwaye yavavanywa. I-Position sensorlesscontrol, kwakunye nolawulo olunenkuthalo olukokona kulunga kwakha inxalenye efunekayo yophando lwezixhobo zokuqhuba.
Imisetyenzana yophando iquka iinkalo ze-iianthena nokusasaza, iimethodi zamanani zokusombulula iingxaki ezintsokothileyo zefildi zikazibuthe wombane, iisistim zemayikhroweyivu kunye nezixhobo, i-RADAR, imvano zikazibuthe wombane kunye neesekethi zokunikezela umbane.
Le misetyenzana yophando yecandelo ifumana inkxaso yezezimali esuka kwa-NRFkunye neenkampani ezininzi kwicandelo labucala. Umthombo obalulekileyo othile wokuxhasa ngezezimali ngusihlalo wophando we-SKA SARCHI.
ICandelo loKwenziwa kweMiqondiso (elikwathanda ukubizwa njengeCandelo le-DSP umbulelo omkhulu ekuthambekeleni kwalo ekusombululeni iingxaki ngamanani) lisebenza kwiinkalo ezahlukeneyo eziquka ukusetyenziswa kwemiqondiso ethwele ulwazi. Icandelo liquka zombini abo bantu baziincutshe ekugqithisweni kwemiqondiso enjalo ngemigama emikhulu (uQhagamshelwano ngeefowuni) kwanangeenethiwekhi ezintsokothileyo (iThiyori yeNethiwekhi), kwanabo bantu banomdla ekucaphuleni nasekufakeni ulwazi kumqondiso – nokuba yidatha yamanani (uQhagamshelwano lwamanani neMidiya) okanye imiqondiso eqhelekileyo yasehlabathini njengentetho (uKwenziwa kweNtetho) kwakunye nemifanekiso (uKwenziwa kweMifanekiso).
Umtyeleli okhangela ukufumana iLabhoretri ye-DSP yeCandelo loKwenziwa kweMiqondiso uyakhuthazwa ukuba alandele ivumba elimnandi lekofu yefiltha edidiyelwe ngokuhlaziyekileyo, into ebasela abaphandi bethu abangama-30 abenza izidanga zesibini kwiilabhoretri zethu ezixhotyiswe ngokulungileyo. Ngenxa yokuba abaphandi bethu abaninzi bequkeka ekusetyenzisweni kolwazi, inkalo yomsebenzi ephambili yinethiwekhi yekhompyutha enkulu esebenzisa i-Ubuntu Linux. Icandelo elikwalondoloze iilabhoretri ezintathu ezincinanana zezixhobo zobungcaphephe nophuhliso lwehadiwe. Amalungu amahlanu efakhalthi asebenza ngokusisigxina ongamela umzamo wophando.
Ucinga ngokufunda?
Ndifuna ukwenza isicelo
Ndingumfundi kungokunje
Ingaba ucinga ngokufunda?
Ndifuna ukwenza isicelo
Ndingumfundi kungokunje
November 30, 2016 – December 2, 2016
November 21, 2016 – November 25, 2016


text:
“Gcinani Iingqondo Zenu Zimiliselwe Kwizinto Zaphezulu”
“Gcinani iingqondo zenu zimiliselwe kwizinto zaphezulu, kungekhona kwizinto zasemhlabeni.”—KOL. 3:2.
1, 2. (a) Yintoni ebonisa ukuba ibandla laseKolose ngenkulungwane yokuqala lalisengozini? (b) Sisiphi isiluleko esanikwa amaKristu aseKolose ukuze akhusele ulwalamano lwawo noThixo?
IBANDLA lamaKristu laseKolose ngenkulungwane yokuqala lalisengozini! Ibandla lalahlulelene kuba abanye babekhuthaza ukuba kubanjelelwe kuMthetho kaMoses. Abanye babesithi kuphosakele ukuzonwabisa, nto leyo eyayize nentanda-bulumko yobuhedeni. Ngelokuzama ukulungisa ezi mfundiso zobuxoki, umpostile uPawulos wabhalela amaKolose esithi: “Lumkani, ningathabatheki ziintanda-bulumko nayinkohliso elambathayo esekelwe kwizithethe zabantu, nakwizinto eziziziqalelo zehlabathi, kungekhona kuKristu.”—Kol. 2:8.
2 Ukuba loo maKristu athanjisiweyo ayelandela iimbono zabantu, ayeza kuba achasa into yokuba angoonyana bakaThixo. (Kol. 2:20-23) Ukuze awancede akhusele ulwalamano lwawo noThixo, uPawulos wawabongoza wathi: “Gcinani iingqondo zenu zimiliselwe kwizinto zaphezulu, kungekhona kwizinto zasemhlabeni.” (Kol. 3:2) Aba bazalwana bakaKristu babemele bahlale becinga ngelifa elingenakonakala ‘ababelibekelwe emazulwini.’—Kol. 1:4, 5.
3. (a) Liliphi ithemba amaKristu athanjisiweyo aligcina engqondweni? (b) Yiyiphi imibuzo eza kuphendulwa kweli nqaku?
3 Kule mihla, amaKristu athanjisiweyo agcina iingqondo zawo zimiliselwe kuBukumkani bukaThixo nakwithemba analo lokuba ‘ziindlalifa ezimanyene noKristu.’ (Roma 8:14-17) Kodwa kuthekani ngabo banethemba lokuphila emhlabeni? Amazwi kaPawulos asebenza njani kubo? ‘Ezinye izimvu’ zingazigcina njani iingqondo zazo zimiliselwe “kwizinto zaphezulu”? (Yoh. 10:16) Singancedakala njani xa sihlolisisa imizekelo yamadoda athembekileyo anjengoAbraham noMoses awathi, nangona kwakunzima, agcina iingqondo zawo zimiliselwe kwizinto zaphezulu?
OKO KUTHETHWA KUKUGCINA IINGQONDO ZETHU ZIMILISELWE KWIZINTO ZAPHEZULU
4. Ezinye izimvu zinokwenza njani ukuze zihlale zicinga ngezinto zaphezulu?
4 Nangona ezinye izimvu zingenathemba lokuphila ezulwini, nazo zinokuhlala zicinga ngezinto zaphezulu. Njani? Ngokubeka uYehova uThixo nemisebenzi yoBukumkani kwindawo yokuqala ebomini. (Luka 10:25-27) UKristu ungumzekelo osinceda sikwazi ukuyenza loo nto. (1 Pet. 2:21) Njengakwinkulungwane yokuqala, nanamhlanje kukho iimfundiso zobuxoki, iintanda-bulumko, nabantu abathanda ubutyebi kule nkqubo kaSathana. (Funda eyesi-2 kwabaseKorinte 10:5.) Ekubeni sixelisa uYesu, simele sizigade kungabikho nantoni na eyonakalisa ukholo lwethu.
5. Singazihlolisisa njani ukuze sibone enoba asisukelani nobutyebi kusini na?
5 Ngaba nathi sesingenwe kukuthanda ukusukelana nobutyebi beli hlabathi? Izinto esizithandayo zibonakala kwizenzo nakwiingcinga zethu. UYesu wathi: “Apho bukhoyo ubuncwane benu, nentliziyo yenu yoba lapho.” (Mat. 6:21) Ukuze sazi ukuba intliziyo yethu isikhokelela phi, kufuneka sihlale sizihlolisisa. Zibuze: ‘Lingakanani ixesha endilichitha ndicinga ngemali? Ngaba ndihlala ndicinga ngeshishini, imali endiyibekel’ ingomso, okanye ukuphila ubomi obutofotofo? Okanye ngaba ndizama ukuhlala ndicinga ngezinto ezakha ukholo?’ (Mat. 6:22) UYesu wathi abo baphilela “ukuziqwebela ubuncwane emhlabeni” babeka ukholo lwabo engozini.—Mat. 6:19, 20, 24.
6. Sinokukoyisa njani ukucinga ngezinto ezithandwa yinyama?
6 Ukungafezeki kwethu kwenza kube lula ukuthanda izinto ezingalunganga. (Funda amaRoma 7:21-25.) Ngaphandle komoya oyingcwele kaThixo, sinokunikezela ‘kwimisebenzi yobumnyama.’ Isenokuba yimisebenzi ‘enjengeziyunguma neendywala, iintlobano zesini ezingavumelekanga nehambo evakalala.’ (Roma 13:12, 13) Ukuze soyise ukucinga ‘ngezinto zasemhlabeni’—izinto ezithandwa yinyama—simele sihlale sicinga ngezinto zaphezulu. Le nto ifuna umgudu. Yiyo le nto umpostile uPawulos wathi: “Ndiyawuqoba umzimba wam ndize ndiwuphathe njengekhoboka.” (1 Kor. 9:27) Ukuba sifuna ukuphumelela kugqatso lobomi, asimele siyekelele umxakatho! Makhe sifunde izinto ezenziwa ngamadoda amabini athembekileyo ukuze ‘akholise uThixo kakuhle.’—Heb. 11:6.
UABRAHAM ‘WAKHOLELWA KUYEHOVA’
7, 8. (a) Ziziphi iingxaki abadibana nazo uAbraham noSara? (b) Yintoni uAbraham awayifaka engqondweni yakhe?
7 Xa uYehova wayalela uAbraham ukuba afudukele kwilizwe lakwaKanan, wathobela. Ngenxa yokholo nokuthobela kuka-Abraham, uYehova wenza umnqophiso naye, esithi: “Ndiya kukwenza ube luhlanga olukhulu ndize ndikusikelele.” (Gen. 12:2) Noko ke, kwagqitha iminyaka uAbraham noSara bengenamntwana. Ngaba uYehova wasilibala isithembiso awayesenze kuAbraham? Ngaphezu koko, ubomi babunzima eKanan. UAbraham nentsapho yakhe bashiya ikhaya nezalamane zabo eUre, isixeko esifumileyo saseMesopotamiya. Bahamba umgama ongaphezu kweekhilomitha eziyi-1 600 besiya eKanan, apho bafika bahlala ezintenteni, benyamezele indlala ibe besengozini yokuhlaselwa ngamasela. (Gen. 12:5, 10; 13:18; 14:10-16) Sekunjalo, abazange banqwenele ukubuyela eUre!—Funda amaHebhere 11:8-12, 15.
8 Kunokuba acinge ‘ngezinto zasemhlabeni,’ uAbraham ‘wakholwa kuYehova.’ (Gen. 15:6) Ingqondo yakhe wayifaka izinto zaphezulu ngokuthi ahlale ekhangele phambili kwizithembiso zikaThixo. Loo nto yaphumela ekubeni kwenzeke into eyomeleza ukholo luka-Abraham. Oyena Thixo Uphakamileyo wabonakala kuye waza wathi: “‘Khawuncede ukhangele phezulu, emazulwini uze ubale iinkwenkwezi, ukuba uyakwazi ukuzibala.’ Waza ke wathi kuye: ‘Iya kuba ngangazo imbewu yakho.’” (Gen. 15:5) Kumel’ ukuba yamhlaziya nyhani loo nto! Qho xa ejonga phezulu aze abone iinkwenkwezi, wayeza kukhumbula isithembiso sikaYehova sokwandisa inzala yakhe. Ibe lafika ixesha likaThixo lokuba uAbraham afumane indlalifa, kanye njengoko wayethenjisiwe.—Gen. 21:1, 2.
9. Ukulandela umzekelo ka-Abraham kuya kusikhuthaza njani ukuba sihlale sixakeke kukukhonza uThixo?
9 NjengoAbraham, nathi sikhangele phambili ekuzalisekeni kwezithembiso zikaThixo. (2 Pet. 3:13) Ukuba iingqondo zethu asizimiliseli kwizinto zaphezulu, kuya kuba ngathi ezi zithembiso azide zizaliseke size siyekelele umxakatho. Ngokomzekelo, ngaba uye wancama izinto ezithile ukuze ube nguvulindlela okanye wenze omnye umsebenzi wenkonzo yexesha elizeleyo? Ukuba kunjalo, wenze kakuhle. Kodwa uqhuba njani ngoku? Khumbula ukuba, uAbraham wahlala ecinga ‘ngesixeko esineziseko zokwenene.’ (Heb. 11:10) “Wabonisa ukholo kuYehova, yaye oko kwabalelwa kuye njengobulungisa.”—Roma 4:3.
UMOSES WAMBONA “LOWO UNGABONAKALIYO”
10. Babunjani ubomi bukaMoses eselula?
10 Omny’ umntu owamilisela ingqondo yakhe kwizinto zaphezulu nguMoses. Eselula, “wafundiswa bonke ubulumko bamaYiputa.” Le yayingeyomfundo eyayifunyanwa nokuba ngubani na. Ngaphezu kokuba iYiputa yayilelona lizwe linamandla ngelo xesha, uMoses wayehlala kwaFaro. Ayothusi ke into yokuba ngenxa yemfundo yakhe ephakamileyo, abe “wayenamandla ngamazwi nezenzo zakhe.” (IZe. 7:22) Cinga nje amaqithiqithi awayenokuwafumana ngenxa yaloo nto! Sekunjalo, uMoses wacinga ngeyona nto ibalulekileyo—ukwenza ukuthanda kukaThixo.
11, 12. Yiyiphi eyona nto yayixabisekile kuMoses, ibe siyazi njani loo nto?
11 Ngoxa wayesemncinci, unina kaMoses, uYokebhede, ngokuqinisekileyo wamfundisa ngoThixo wamaHebhere. KuMoses, eyona nto yayixabisekile, kukwazi uYehova kunokuba sisityebi. Ngenxa yoko, akazange awamkele amalungelo namaqithiqithi awayenokuwafumana kuba engowakwaFaro. (Funda amaHebhere 11:24-27.) Imfundo yobuthixo awayifumanayo uMoses nokholo lwakhe lwamenza wamilisela ingqondo yakhe kwizinto zaphezulu.
12 UMoses wafumana eyona mfundo yayiphakamile ngexesha lakhe, kodwa ngaba wayisebenzisela ukufumana umsebenzi eYiputa, ukuzenzela igama okanye ukuzifumanela ubutyebi? Hayi. Ukuba wayenokwenza njalo, wayengenakwala “ukubizwa ngokuba ungunyana wentombi kaFaro, enyula ukuphathwa kabuhlungu kunye nabantu bakaThixo kunokuziyolisa ngesono okwexeshana.” Kucacile ukuba uMoses wasebenzisa imfundo yakhe yobuthixo ukuze asebenzele uYehova.
13, 14. (a) Yintoni eyamncedayo uMoses ukuze afanelekele isabelo awasinikwa nguYehova? (b) NjengoMoses, yintoni ekunokufuneka siyenze?
13 UMoses wayenomdla kakhulu kuYehova nakubantu bakhe. Xa wayeneminyaka eyi-40, wacinga ukuba angakwazi ukukhulula abantu bakaThixo kubukhoboka baseYiputa. (IZenzo 7:23-25) Noko ke, ngaphambi kokuba uYehova amnike eso sabelo, kwakusekho into eyayifuneka kuMoses. Kwakufuneka azame ukukhulisa iimpawu ezifana nokuthobeka, umonde, ubulali nokuzeyisa. (IMize. 15:33) UMoses kwakufuneka aqeqeshwe ukuze alungele ukunyamezela izilingo nobunzima awayeza kujongana nabo. Ukuba ngumalusi kangangamashumi eminyaka kwakuza kumqeqesha ukuze akhulise ezo mpawu.
14 Ngaba ikho into awayifundayo uMoses xa wayengumalusi? Ewe ikhona! ILizwi likaThixo lithi uMoses waba ‘yeyona ndoda ilulamileyo kubantu bonke ababephezu komhlaba.’ (Num. 12:3) Wakukhulisa ukuthobeka kwakhe, nto leyo eyamnceda wakwazi ukuba nomonde ebantwini abahlukahlukeneyo nakwiingxaki zabo ezinzima. (Eks. 18:26) Nathi kusenokufuneka sikhulise iimpawu eziya kusinceda sikwazi ukugqitha “embandezelweni enkulu” siye kwihlabathi elitsha likaThixo. (ISityhi. 7:14) Ngaba siyasebenzisana nabanye abantu, kuquka nabo babonakala bekhawuleza ukucaphuka? Kuhle sithobele amazwi ompostile uPetros, athi: “Bekani abantu bazo zonke iintlobo, yibani nothando ngomanyano lwabazalwana luphela.”—1 Pet. 2:17.
UKUGCINA IINGQONDO ZETHU ZIMILISELWE KWIZINTO ZAPHEZULU
15, 16. (a) Kutheni kubalulekile ukuba sigcine iingqondo zethu zimiliselwe kwizinto ezilungileyo? (b) Kutheni kubalulekile ukuba amaKristu ahlale enehambo entle?
15 Siphila ‘kumaxesha amanqam ekunzima ukujamelana nawo.’ (2 Tim. 3:1) Ngoko ukuze sihlale siphaphile elukholweni, simele sigcine iingqondo zethu zimiliselwe kwizinto ezilungileyo. (1 Tes. 5:6-9) Makhe sibone ukuba singayenza njani loo nto kwezi zinto zintathu.
16 Ihambo yethu: UPetros wayeyazi indlela ebaluleke ngayo ihambo entle. Wathi: “Ihambo yenu mayibe ntle phakathi kweentlanga, ukuze, . . . zithi ngokubona imisebenzi yenu emihle, zimzukise uThixo.” (1 Pet. 2:12) Enoba sisekhaya, emsebenzini, esikolweni, xa sizonwabisa okanye sisentsimini, sizama kangangoko sinako ukuba sizukise uYehova ngehambo yethu entle. Yinyaniso kona ukuba, ekubeni singafezekanga, siyazenza iimpazamo. (Roma 3:23) Kodwa ngokuqhubeka ‘sisilwa umlo omhle wokholo,’ sinokukoyisa ukungafezeki kwethu.—1 Tim. 6:12.
17. Sinokuyilandela njani indlela yokucinga kaYesu Kristu? (Jonga umfanekiso osekuqaleni.)
17 Indlela esicinga ngayo: Eny’ into esondeleyo ekubeni nehambo entle kukucinga ngendlela efanelekileyo. Umpostile uPawulos wathi: “Hlalani ninesi simo sengqondo wayenaso noKristu Yesu.” (Fil. 2:5) Wayenjani uYesu? Wayethobekile. Ukuthobeka kwamenza wazincama kumsebenzi wokushumayela. Eyona nto yayiphambili engqondweni yakhe yayikukushumayela iindaba ezilungileyo zoBukumkani bukaThixo. (Marko 1:38; 13:10) UYesu wayethobela igunya leLizwi likaThixo. (Yoh. 7:16; 8:28) Wayezifundisisa iZibhalo Ezingcwele ukuze akwazi ukuzicaphula, ukuzithethelela nokuzicacisa. Ukuba sithobekile ibe sikukhuthalele ukushumayela nokufunda iBhayibhile, nathi siya kucinga njengoKristu.
18. Yiyiphi indlela ebalulekileyo esingaxhasa ngayo umsebenzi kaYehova?
18 Ukuxhasa umsebenzi: Yinjongo kaYehova ukuba “egameni likaYesu agobe onke amadolo abo basezulwini nawabo basemhlabeni.” (Fil. 2:9-11) Nakuba ekwisikhundla esiphakamileyo, uYesu uyazithoba kuYise, ibe nathi sifanele sizithobe. (1 Kor. 15:28) Njani? Ngokuxhasa ngentliziyo yethu yonke umsebenzi esiyalelwe ukuba siwenze, ‘ukubenza abafundi abantu beentlanga zonke.’ (Mat. 28:19) Kwakhona, “masenze okulungileyo kubo bonke,” kubamelwane nakubazalwana bethu.—Gal. 6:10.
19. Yintoni esifanele sizimisele ukuyenza?
19 Siyibulela gqitha into yokuba uYehova esikhumbuza ukuba similisele iingqondo zethu kwizinto zaphezulu! Ukuze siyenze loo nto, simele ‘silubaleke ngonyamezelo ugqatso olubekwe phambi kwethu.’ (Heb. 12:1) Ngamana sonke singasebenza “ngomphefumlo uphela ngokungathi [senzela] uYehova,” ibe uBawo wethu uya kusivuza ngemizamo yethu.—Kol. 3:23, 24.